text:
Imirongo y'ingenzi ku kwita ku Byanditswe “buri munsi”
Imirongo ikoresha Ijambo “buri munsi”
Zaburi 68:19. Imana yitangira kutwitaho, kudutabara, no kutuyobora (1 Petero 5:6-7). Ni yo itwikorerera imitwaro, ariko icyo dukeneye ni ukwiga gushyira Umwami imitwaro yacu buri munsi (Imigani 8:34) mu kwicisha bugufi imbere y'imigambi yayo isumba-byose.
Imigani 8:34. Imigisha yasezeranijwe abatega amatwi, ariko ugutega amatwi kujyana ku migisha ni ugutegereza Umwami buri munsi nka Databuja n'uduhaza.
Matayo 6:11. Herekana ko gukenera kubeshwaho n'Imana ari ibya buri munsi nk'uko gukenera gusenga ngo Imana iduhe ari ibya buri munsi.
Luka 9:23. Gukurikira Umwami ni uruhare rwacu rwa buri munsi rurimo ko ibyifuzo no gushaka byacu bigomba kubahiriza ibye. Kugira ngo ibi bibeho by'ukuri, dukeneye kubana na We buri munsi, tugategerereza ku ntebe Ye y'ubwami.
Ibyakozwe 17:11. Uyu murongo uvuga uko Imana ibona abasuzuma Ijambo ryayo buri munsi, kandi werekana imyifatire ikenewe ku gihe gikwiriye hamwe n'Imana: gushaka kumenya icyo Imana yavuze mu Ijambo ryayo. Gereranya n'imirongo ikurikira - 2 Abakorinto 8:11-12; 2 Abakorinto 8:19; 2 Abakorinto 9:2. Ibya buri munsi byibandwaho mu Byakozwe 17:11 havugwa ukuntu Abayuda b'i Borea, bayobowe kandi bategurwa n'Umwuka Wera no kwigisha kwa Pawulo na Sila, bari biteguye kandi bashaka kwakira Ibyanditswe buri munsi. “Umutima ukunze” byerekeye ku gitekerezo cy'ubushake n'umwete ari wo ngaruka y'uburyo bumwe bwo kwitegura bibyara umutima ukunze cyangwa ubushake kandi ibyo biteza imbere ibyo dukora.
1 Abakorinto 15:31. Gereranya umurongo wa 32 n'igice urimo hamwe n'impamvu zidutera gukora ibyo dukora. Haba se harimo isano hagati y’umuntu wenyine n’Umwami buri munsi no gupfa buri munsi ku mpamvu zo kwikunda no kwiyoborera ubugingo, n’ibindi?
Imirongo ikoresha “uyu munsi”
Zaburi 95:7-9. Mbese hari ihuriro ubona mu mirongo ya 7 n'ikurikira n'imirongo 1-6? Ese hari ihuriro hagati y'Imana nk'Umwungeri, no kwumva Ijambo Rye, no kwinangira imitima kwacu? Mbese umurongo wa 9 ni igisubizo cy'umutima winangiye? Tugerageza Imana dute?
Abaheburayo 3:7, 13, 15 n'Abaheburayo 4:7. Ni mu buryo ki umwanditsi w'Abaheburayo asubira mu magambo yo mu Isezerano Rya Kera?
Yakobo 4:13. Ingaruka z'uyu murongo ni izihe ku gihe amarana n'Umwami buri munsi? Twese dufata imigambi ya buri munsi yo kuyoborwa n'Imana no kwicisha bugufi imbere y'ubushake bwayo. Mugihe ntafashe igihe cyo kwihererana n'Umwami kubwo kwihererana na We kugira ngo muzanire ibyanjye byose, nshobora no gusanga nicira urubanza kandi nshaka kwiyoborera ubugingo bwanjye. Gereranya n'imirongo ya 14-17.
Imirongo ikoresha “mu gitondo”
Zaburi 5:3. Uyu murongo uvuga ukuntu Dawidi yiyemeje, akurikije gusobanukirwa kwe ko adakwiriye, kumarana igihe n'Imana ngo imukomeze ubwenge, umutima, n'ubushake.
Zaburi 55:17. Uyu murongo werekana ko igihe cyo kubana n'Imana atari mu gitondo gusa (1 Abatesalonike 5:17). Byerekana ko Dawidi yari yariyemeje gushyira Umwami imitwaro ye. Twagombye kwumva twishyira tukizana mu kubwira Imana ibyo dutekereza aho kugerageza gukuraho cyangwa kurwanya ibyo dushaka. Ni Imana Data izi uko turemwe, ko turi umukungugu, kandi itwitaho nka se w'abana. Twagombye kwumva iteka twisanga kubwira Umwami ibitubabaza. Dukunze kubona ibi muri Zaburi, ariko iyo tubwira ibyacu abantu, amahame n'imigambi byo mu Byanditswe byagombye kuyobora ibyo tubabwira. Twagombye kubabwira mu gihe gikwiriye, mu rukundo, n'intego yo gukomeza abo tubwira (Imigani 15:23; 25:11-13; Abefeso 4:29).
Zaburi 143:8. Reba uburyo butandukanye bw'igihe tugirana n'Imana - gusenga mu guhimbaza, gushima no kwemera ubuntu bw'Imana no kwiringirwa kwayo, gusengera kwerekwa, kwiga Ijambo, gusengera gufashwa.
Zaburi 88:13; Zaburi 92:2; Zaburi 119:62.
Yesaya 50:4. “Umwami IMANA Impaye ururimi rw'abigishijwe, kugira ngo menye gukomeresha urushye amagambo; inkangura uko bukeye, ikangurira ugutwi kwanjye kwumva, nk'abantu bigishijwe.” NIV yo yanditse ngo, “nk'ururimi rwigishijwe, kumenya ijambo rifasha unaniwe,” naho KJV ivuga ngo, “ururimi rw'uwigishijwe, kugira ngo mbashe kumenya kubwira unaniwe ijambo mu gihe gikwiriye.”
Ni izihe zimwe mu mpamvu n'ingaruka z'ubusabane dushobora kwiga muri iki gice mu bumwe bwacu n'Umwami bwa buri munsi n'intego y'ubugingo? (a) Umwami Imana agomba kuba isoko yacu y'ibanze y'inyigisho. Ibi byerekana ko dukeneye ubucuti magara n'Umwami, kumutegera amatwi mbere ya byose (reba Zaburi 119:102). (b) Ubumwe bukomeye n'Imana bwa buri munsi bwegereza umutima ku Mana kandi bukaduha umutima wo gufasha abandi. (c) Tubona muri ibi ko dukeneye gukomera ku Mana, buri gitondo. (d) Tunakeneye muri ibi ubwenge bwo gutega amatwi. Muri iki gihe dufite byinshi dukora aho gufata igihe ngo twumve Imana.
Amaganya 3:23. Reba imirongo ibanziriza n'iwukurikiye. Ni iki gishya cya buri gitondo? Bigirwa bishya bite? Gutegereza Umwami no kumushaka ni uruhare rwacu rwa buri gitondo.
Mariko 1:35. Ni nde wagiye ahiherereye? Yagiye ryari? Mu buhe buryo? Niba yarumvise abikeneye, kuki tutarushaho kubikenera?
Imirongo ku mbaraga no kubaturwa ku bw'ubusabane bwa buri munsi
Zaburi 119:45, 104-105, 114, 127-128, 133.
Imirongo ku kwicisha bugufi mu mutima imbere y'Umwami
Kubera ko kwihererana n'Imana buri munsi ari ukwicisha bugufi mu mutima w’umuntu imbere y'Imana, imirongo ikurikira ni ingenzi kuyitekerezaho: Zaburi 119:36, 112; 141:4; Imigani 2:2; 4:2; 5:1; 22:17; Yesaya 55:3; Yeremiya 7:24, 26; 11:8; 17:23; Abaheburayo 4:16; Yakobo 4:8.
Related Topics: Basics for Christians


c: text/html

text:
Prof Shyaka Anastase, umuyobozi mukuru wa RGB
Kuri uyu wa 10 Kanama 2016 ubwo hizihizwaga umunsi Nyafurika wo kwegereza abaturage ubuyobozi n’ubushobozi ku rwego rw’igihugu, umunsi wabereye mu karere ka Gakenke, Prof Shyaka Anastase uyobora Ikigo cy’Igihugu cy’Imiyoborere (RGB) yasabye abayobozi b’inzego z’ibanze guha umwanya abaturage bakagira uruhare mu bibakorerwa kuko bikiri ku kigero cyo hasi.
Uyu munsi kandi wanahuriranye n’igikorwa cyo gutangiza imurikabikorwa ry’abafatanyabikorwa b’Akarere ka Gakenke nabyo biri mu bigaragaza ukwegereza abaturage ubuyobozi.
Umuyobozi w’Akarere ka Gakenke Nzamwita Deogratias, yagaragaje ko abaturage b’akarere ayoboye begerejwe ubuyobozi nta muturage ugisiragira ajya kuri karere ashaka serivisi zitandukanye, byanakuye abanyagakenke benshi mu bukene.
Ibyavuzwe n’umuyobozi w’Akarere ka Gakenke byanashimangiwe n’abaturage baho bemeza ko begerejwe ubuyobozi bitewe n’uko abaturage ngo serivisi zitandukanye bazibona bitabasabye gisiragira ngo bakore urugendo rurerure.
Kurubone Felecien yagize ati “Ubuyobozi bwaratwegereye tujya ku kagari tukabona ibyangombwa, wajya ku murenge nabwo bakabiguha, ntugisiragira kuri komini.”
Umuyobozi wa RGB, Prof Shyaka Anastase yongeye kwibutsa abanyarwanda ko gahunda yo kwegereza ubuyobozi abaturage ishingiye ku baturage n’ubundi, bityo bakaba bagomba kuyiboneramo imibereho myiza.
Prof Shayaka Anastase kandi yabwiye abayobozi b’inzego z’ibanze ko kwegereza abaturage ubuyobozi bitavuze kubaha serivisi zibegereye gusa ariko kandi ngo ni na ngombwa ko nabo bagira uruhare mu bibakorerwa, ibintu bisa n’ibyananiye bamwe mu bayobozi b’inzego z’ibanze.
Yagize ati “Nk’uko umuyobozi w’akarere yabivuze, ari ugufata abaturage neza, ari ukubaha serivisi nziza, ariko abaturage si ukubafata neza gusa nabo bagomba kugira ijambo iryo jambo rigomba kugaragarira mu kugira uruhare mu bibakorerwa, kugira uruhare mu kubumbatura umutekano wabo, kugira uruhare mu bikorwa by’iterambere…”
Guha umwanya abaturage bakagira uruhare mu bibakorerwa biracyari hasi cyane kuko imibare igaragaza ko Uruhare rw’abaturage mu bibakorerwa biri ku kigero cya 51%, uburyo abanyarwanda bavuga ko bagira uruhare mu mihigo biri hasi ya 50%, abaturage bagize uruhare mu igenamigambi ry’akarere bo bari hasi ya 30%.

robotstxt: allowed

filter: keep


text:
Inyungu zo guhuza umutima
Imana ntiyashimye ko muri uru rugendo rwo kujya mu ijuru umuntu agenda ari umwe. Umubwiriza we yagize ati: ababiri baruta umwe kuko iyo umwe aguye undi aramwegura akamubwira ati: "Komera" Undi nawe yavuze ko ntabagendana batasezeranye/badahuje. Ibi byose byerekana ko nta muntu ushoboye ku bwe, buri wese akeneye inyunganizi, Imana ishimwe cyane.
Itangiriro 11:6,7 - Uwiteka aravuga ati: "Dore aba ni ubwoko bumwe n’ururimi rumwe, ibyo ni byo babanje gukora none ntakizabananira gukora bagishatse. Reka tumanuke tuhahindurire ururimi rwabo, rubemo nyinshi zinyuranye, be kumvana."
Usomye iki gice cya 11 mu Itangiriro ubona inkuru z’abantu bagiye inama bahuriza umutima ku kubaka umunara muremure cyane, ngo Uwiteka amanurwa no kureba ibyo barimo asanga bazabigeraho kuko:
1. Ari ubwoko bumwe
2. Bavuga ururimi rumwe
Uwiteka amanutse asanga babanje gukora iby’ingenzi maze abitegereje abona ibyo bagambiriye bazabigeraho. Akenshi usanga mu murimo w’Imana tutagera ku ntego twihaye kubera ko twinjiwemo n’abaturwanya nka Sanibalati, Tobiya na Geshomu banga iterambera ry’Umwuka n’ibindi byiza.
Hari n’abasimbutse inkike batazi ijwi ry’umwungeri batavuga n’ururimi nk’urw’intama, abo ni abasahuzi baje gutata umunezero w’abana b’Imana, ni bamwe Pahulo yavuzeko bakwiye guhabwa satani.
Yesu yigisha hari aho yavuze ngo: Matayo 18:19 - "Kandi ndababwira yuko ababiri muri mwe nibahuza umutima mu isi wo kugira icyo basaba cyose, bazagikorerwa na Data wo mu ijuru."
Mu kuri nta kiza nko guhuza, niduhuza tuzakundana, Data azaza abane natwe, icyo tuzasaba duhuje umutima tuzagihabwa, ibitabo by’urwibutso bizajya bibumburwa, abantu bose bazahagurutswa no kuza kureba Imana iri muri twe. Muziko hari n’amasezerano asohorera mu guhuza umutima gusa?
Mwibukeko intumwa ubwo zari mu cyumba cyo hejuru Umwuka Wera yabamanukiye gusa bamaze guhuza umutima, abisirayeli batarahuza umutima ngo bumveko bajya hamwe kandi bazahuza ingaruka ntibigeze bagera i Kanani ariko abiyitaga bakuru batumvaga neza uburyo bw’Imana bamaze kubashiramo barambuka bagerayo, ntuzigera ubona amahoro mu rugo udahuza n’uwo mwashakanye. Na Koperative ubwayo ntiyatera imbere abayigize batarahuza umutima ku cyo bashaka kugeraho.
Nawe ubwawe utariyunga nawe ubwawe ngo wemereko Imana ikuyobora uzahorana intambara muri wowe kandi ntuzaca umutaru. Yakobo 1:8 - haravuze ngo "kuko umuntu w’imitima ibiri anamuka mu nzira ze zose."
Abaheburayo 12:15 - Mwirinde hatagira umuntu ugwa akava mu buntu bw’Imana, kandi hatagira umuzi wo gusharira umera ukabahagarika imitima abenshi bagahumana, nuko mureke tumere nk’abana bumvira dushake guhuza kuko ari byo byiza kandi by’igikundiro, bizatuma tugera ku byiza twifuza tukiri mu isi kandi tuzaragwa ubugingo buhoraho. Nimuze duhuze umutima nk’uko Data ahuza na Yesu n’Umwuka wera.
Mugire munsi mwiza!
Fidele Amani @agakiza.org


text:
Muri iyi myaka ya vuba, hagenda humvikana akaga abakristo bahura nako by’umwihariko mu bihugu byiganjemo umubare munini w’abayoboke b’idini ya Isilamu. Ibi bigahura n’imitwe y’iterabwobaba ya Leta ya Isilamu hirya no hino ku isi nayo yibasira abakristo ibaziza imyizerere yabo. Iyi mitwe ikunze kurangwa mu burasirazuba bwo hagati tutibagiwe na Al Shabaab muri Afurika ihangayikishije bimwe mu bihugu by’umwihariko Somaliya.
InfoChretienne.com itangaza ko Gutoteza abakristo bigenda bihindura isura uko bwije n’uko bukeye, urugero ni nk’aho usanga bibujijwe gutunga Bibiliya cyangwa kunanizwa mu buryo bwo kuyibona mu bihugu byinshi ku isi. Muri bene ibyo bihugu usanga gutunga Bibiliya bihanwa n’amategeko, ku buryo uwo bimenyekanye ko ayifite cyangwa ayikwirakwiza akurikiranwa bikomeye.
Dore ibihugu bitanu, aho gutunga cyangwa gukwirakwiza Bibiliya bifatwa nk’icyaha gihanwa n’amategeko:
Koreya y’Amajyaruguru: Muri iki gihugu ubusanzwe kiyoboye urutonde rw’ibihugu bitoteza abakristo cyane, ni igihugu kirangwamo igitugu mu buryo bwose, aho imihango yemewe gusa ari iba yashyizweho n’umukuru w’igihugu gusa Kim Jong-Un. Muri iki gihugu birabujijwe gutunga Bibiliya. Kuyitunga bihanishwa gufungwa, gutotezwa cyangwa kwicwa. Iki gihano kandi gishobora gukurikirana abo mu muryango w’uwahamwe n’icyaha kugera ku gisekuru cya gatatu.
Maldives: Muri iki gihugu, imyizerere ya gikristo iraziririzwa cyane bitewe n’ubushake bwacyo mu kwimakaza amahame akaze ya Isilamu. Kwinjiza Bibiliya muri iki gihugu birabujijwe, kandi kugeza ubu nta Bibiliya iraboneka ihinduye mu rurimi Dhivehi rukoreshwa muri iki gihugu gito.
Maroc: Ntabwo muri iki gihugu giherereye ku mugabane wa Afurika, hakunze kugaragara raporo zerekana ibijyanye no gutoteza abakristo, ariko mu by’ukuri ni kimwe mu bihugu bitemewe kwinjizayo Bibiliya cyangwa kuyitunga by’umwihariko iyo ihinduye mu rurimi rw’icyarabu.
Libiya: Muri iki gihugu naho ntibyemewe n’amategeko yaho gukwirakwiza cyangwa se gukora irindi vugabutumwa bwiza bwa Yesu Kristo. Kimwe no muri Maroc ntibyemewe kwinjiza mu gihugu Bibiliya ihinduye mu cyarabu.
Ouzbékistan: Iki ni kimwe mu bihugu birangwamo igitugu, giherereye muri Aziya hagati, aho Leta ikora uko ishoboye ngo igenzure uwatunga Bibiliya wese.
Tubibutse ko ibarura rikorwa n’urubuga Open Doors ku byerekeye itotezwa ry’abakristo ku isi, rugaragaza ibihugu bikurikira ku isonga ry’ibihugu abakristo batotezwa kurusha ahandi: Koreya y’Amajyaruguru, Iraki, Eritreya, Afuganistani na Siriya, aha ni hamwe mu bihugu bidatinya no kumenya amaraso y’abakristo babahora imyizerere.


text:
Ahari kurira kwararira umuntu nijoro, ariko mu gitondo impundu zikavuga - Zaburi 30:6
Ninde uhwanye n’Uwiteka Imana yacu, ufite intebe ye hejuru cyane, akura uworoheje mu mukungugu, ashyira hejuru umukene amukuye mu icukiro kugira ngo amwicaranye n’abakomeye !. Uwari ingumba mu nzu ye, amuha kuyibamo yishimye, ari nyina w’abahungu (Zaburi 113:9)
Izi nyigisho muzigezwaho na Pasiteri Shema Prince wo mu itorero rya Wells Salvation mu Gihugu cy’Ubuholande.
Bibiliya itubwira inkuru y’umugore Hana wari ingumba, mukeba we Penina yahoraga amubwira amagambo yo kumukomeretsa, amucyurira ko atagira umwana kuko Uwiteka yari yaramuzibye inda ibyara. Ndetse ngo n’iyo yajyaga mu nzu y’Uwiteka mukeba we yamukurikiragayo akamubabaza atyo, nicyo cyamurizaga akanga kurya (Samweli 1:5-7)
Uyu mubyeyi yarababaye cyane nkuko nawe uyu munsi bishoboka ko waba ufite byinshi bikubabaje, hari Penina uhora aguca intege akwereka ko icyo kibazo urimo uyu munsi ari karande.
Bibiliya ivuga ko Yesu Kristo ubwo yababajwe, abasha no gutabara abageragezwa bose (Abaheburayo 2:18)
Nkuko nta cyagize itangiriro kitagira iherezo, ni ko n’ibyo biruhije ucamo bifite iherezo ryabyo. Imana yarirahiye ko itazareka umukiranutsi wayo ngo akorwe n’isoni, "Uwiteka wakuremye akagukuza uhereye ukiri mu nda, kandi ari we uzajya agufasha, aravuga ati : "Nunyura mu mazi nzaba ndi kumwe nawe, nuca mu muriro ntuzashya, kandi ibirimi byawo ntibizagufata, kuko ndi Uwiteka Imana yawe. (Yesaya 43:2)
Yobu yaciye mu bigeragezo bikomeye, abura ibyo yari atunze byose n’abana be bose barapfa, ndetse bigera no ku mubiri we, ariko mu gitondo kimwe Imana yashyize iherezo ku ngorane ze zose maze imushumbusha inshuro ebyiri z’ibyo yari atunze byose. (Yobu 42:7-12.)
Uyu munsi ndasenga ngo ibyo umwanzi yari yarakwibye byose, umunezero, amahoro, umugisha n’ibindi, Imana ibigushumbushe inkubwe ebyiri, buri kimwe cyose wari waranyazwe na satani, urakigarurirwa kabiri mu izina rya Yesu.
"Ubwiza bw’iyo nzu bwo hanyuma buzaruta ubwa mbere, ni ko Uwiteka nyiringabo avuga" (Hagayi 2:9)
Hana ntiyaciwe intege n’ubugumba yarafite, ahubwo yakomeje gutitiriza ku Uwiteka kugeza ubwo yabonye igisubizo cye.
Igihe gisohoye Hana asama inda, bukeye abyara umwana w’umuhungu amwita Samweli (I Samweli 1:20)
Nawe nshuti komeza usenge Imana, gutabarwa kwawe kuzaturuka ku Uwiteka waremye ijuru n’isi, ntazakunda ko ibirenge byawe biteguza, ukurinda ntazahunikira ubwo butayu (ibibazo) urimo ucamo ni inzira ikujyana mu gihugu cy’amasezerano yawe.
Ahari mu ijoro rimwe warara urira ariko hari gitondo impundu zo kunesha zizavuga mu buzima bwawe !
Amahoro y’Imana abane namwe !


text:
Korari Gatsata yateguye igiterane cy’iminsi 50 cyiswe” Fasha Gatagara’’
Korari Gatsata yo mu Itorero rya ADEPR Gatsata, mu Karere ka Gasabo, Umurenge wa Gatsata, yateguye igiterane ngarukamwaka ku nshuro ya Gatatu; igiterane cy’uyu mwaka kikaba cyariswe “Fasha Gatagara” mu rwego rwo gukusanya inkunga yo gufasha abafite ubumuga baba mu Kigo cya Gatagara.
Iki giterane cy’iminsi 50 kizagaragaramo ibikorwa by’ivugabutumwa, hamwe n’ubwitange bwo gufasha abatishoboye.
Igiterane cy’uyu mwaka gifite intego yo gufasha abana babana n’ubumuga baba mu Kigo cya Gatagara, kikaba (...)
Korari Gatsata yo mu Itorero rya ADEPR Gatsata, mu Karere ka Gasabo, Umurenge wa Gatsata, yateguye igiterane ngarukamwaka ku nshuro ya Gatatu; igiterane cy’uyu mwaka kikaba cyariswe “Fasha Gatagara” mu rwego rwo gukusanya inkunga yo gufasha abafite ubumuga baba mu Kigo cya Gatagara.
Iki giterane cy’iminsi 50 kizagaragaramo ibikorwa by’ivugabutumwa, hamwe n’ubwitange bwo gufasha abatishoboye.
Igiterane cy’uyu mwaka gifite intego yo gufasha abana babana n’ubumuga baba mu Kigo cya Gatagara, kikaba cyaratangiye kuri iki cyumweru tariki ya kabiri Ukuboza 2012, kizarangire tariki ya 13 Mutarama 2013 kuri Petit Stade I Remera.
Umuyobozi wa Choral Gatsata Minani Desire, yabwiye IGIHE ko uyu mwaka bazafasha abana babana n’ubumuga baba mu kigo cya Gatagara, bakazabashyira sheke y’amafaranga azaba yavuye mu bwitange bw’abantu baziyumvamo gutera inkunga iki gikorwa.
Minani ati ”dufasha abababaye tutarebye idini cyangwa akarere bakomokamo. Umwaka ushize twafashije abo mu karere ka Nyaruguru mu Ntara y’amajyepfo, umwaka wa 2010 ari na bwo iki gikorwa cyatangiye twari twafashije abo mu Karere ka Gasabo byose tubifashijwemo n’inzego z’ibanze hamwe n’itorero ryacu.”
Umuyobozi wa ADEPER aho iyi korari ibarizwa Pasiteri Uwambaje Emmanuel, yatangarije IGIHE ko iki gikorwa atari icya ADEPER Gatsata gusa, kandi ko atari n’icy’idini ko ahubwo umuntu wese akwiye kukigira icye bagatera inkunga abana babana n’ubumuga.
Umuyobozi w’ikigo cya Gatagara, Bukuru Damascene, yabwiye IGIHE ko bakimara kumenya ko Korari Gatsata ikora ibikorwa byo gufasha abatishoboye bayandikiye bayisaba ubufasha.
Uwashaka gutera inkunga iki gikorwa yahamagara kuri Telefoni igendanwa 0788423486, cyangwa 0788767591 agahabwa ibindi bisobanuro.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Indwara yo koroha amagufa igaragazwa n’uko umuntu afite amagufwa avunika vuba kandi rimwe na rimwe akanavunwa n’ubusa bitewe no kubura imyunyu ngugu (calcium). Ahanini ikunze kwibasira abantu b’igitsina gore bamaze kugera mu za bukuru (abamaze gucura).
Ubu burwayi kandi ngo bushobora gufata abantu bakiri bato biturutse ku ruhererekane rw’imiryango mu gihe hari uwo mu murango wigeze kuyirwara. (heredite)
Nk’uko bisobanurwa n’inzobere mu kuvura amagufwa mu Bitaro by’u Rwanda bya Gisirikare (RMH), Lt.Col Dr. Bitega Jean Paul, iyi ndwara iterwa n’ibintu bitandukanye nko kubura vitamine D ituruka ku izuba, imirire mibi, umunyu mwinshi, itabi, kunywa ibinyobwa bifite arukoro (alcool) nyinshi hakiyongeraho no kuvura imyunyu ngugu(calcium).
Iyi ndwara ngo n’ubwo ishobora gufata n’abakiri bato ariko ngo umuntu uyirwaye atangira kugaragaza ibimenyetso mu kigero cy’imyaka 50 cyangwa hejuru yayo.
Lt.Col Dr. Bitega Jean Paul akomeza avuga ko koroha kw’amagufwa binaterwa no kuba umuntu atarakoze imyitozo ngororamubiri akiri muto ndetse no kuba ahantu hatagera izuba, atanga urugero ku muntu urwara akarembera mu buriri igihe kirekire.
Kuba abagore bageze mu zabukuru bibasirwa n’izi ndwara, ngo biterwa n’uko baba batagifite imisemburo (hormones) ituma umugore ajya mu mihango, burya ngo kuba umugore ajya mu mihango bituma amafuga akomera.
Abantu bagaragaza ibimenyetso by’iyi ndwara ngo baba bafite ibyago byo kumugara kuko kuvunika kwabo biba byoroshye, naho kubavura bikagorana kuko amagufwa aba yangiritse cyane.
Iyi nzobere ivuga ko ibitera koroha kw’amagufa muri rusange bikubiye mu bintu bitatu ari byo: inkomoko y’umuntu, imirire n’ibidukikije.
Ingaruka y’ubu burwayi akaba ari ubumuga bwa burundu.
Umuntu ufite ubu burwayi agirwa inama yo kwirinda kunyura ahantu hanyerera ngo bitaba intandaro yo kugwa, gutwara ibintu biremereye no kwambara inkweto ndende.
Uwo ari we wese wumva ko afite ibi bimenyetso asabwa kwihutira kwa muganga kugira ngo babashe kumuha ubufasha.
Dr Bitega kandi yibukije ababyeyi bahoza abana mu nzu ko bagomba kujya botesha abana izuba umwanya muto kuko ribamo vitamine D igira uruhare runini mu gukomeza amagufwa.
Dusobanukirwe indwara yo koroha amagufwa (Osteoporosis)
Indwara yo koroha amagufa igaragazwa n’uko umuntu afite amagufwa avunika vuba kandi rimwe na rimwe akanavunwa n’ubusa bitewe no kubura imyunyu ngugu (calcium). Ahanini ikunze kwibasira abantu b’igitsina gore bamaze kugera mu za bukuru (abamaze gucura).


text:
Knowless na Dream Boys mu gushishikariza abakundana kudacibwa intege n’amagambo y’abantu
Ubwo umunsi ku munsi usanga abantu bakundana, ku ruhande abatabyishimira bagashaka kwitambika, abahanzi nyarwanda bagize itsinda rya Dream Boys na Knowless bazasohora muri iki cyumweru indirimbo bise “Baramponda”, irimo gukorerwa muri Kina Music na Producer Clement, izaza ibahumuriza kudacibwa intege n’amagambo.
Nk’uko Producer Clement Ishimwe urimo kuyitunganya yabitangarije IGIHE, “Baramponda” ngo ni indirimbo y’urukundo nk’izindi, ariko ifite ubutumwa bwihariye kandi yizera ko buzafasha benshi, (...)
Ubwo umunsi ku munsi usanga abantu bakundana, ku ruhande abatabyishimira bagashaka kwitambika, abahanzi nyarwanda bagize itsinda rya Dream Boys na Knowless bazasohora muri iki cyumweru indirimbo bise “Baramponda”, irimo gukorerwa muri Kina Music na Producer Clement, izaza ibahumuriza kudacibwa intege n’amagambo.
Nk’uko Producer Clement Ishimwe urimo kuyitunganya yabitangarije IGIHE, “Baramponda” ngo ni indirimbo y’urukundo nk’izindi, ariko ifite ubutumwa bwihariye kandi yizera ko buzafasha benshi, ati “Ubutumwa ifite ni ubw’urukundo, kubwira abantu ko niba hari uwo ukunda utagomba kumureka ngo ni uko abantu bavuze ibi n’ibi.”
Mu rwego rwo kwirinda ko abandi bahanzi bashobora guhita bayigana itarasohoka Clement yatubwiye ko adashobora kugira amagambo ayigize, ngo bashonje bahishiwe.
“Baramponda” izaba ari indirimbo ya mbere Dream Boys ikoreye muri Kina Music.
Ishimwe Clement urimo kuyitubnganya, akaba ari nawe muyobozi wa Kina Music, atangaza ko yifuza ko ubufatanya bwazakomeza bukaba ubw’igihe kirekire.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Karongi: Bamwe mu bayobozi b’ibigo n’abacungamutumgo batuma imisoro ya Leta itikira
Umugenzuzi w’imari mu ntara y’uburengerazuba aganira n’abacungamutungo batandukanye Ubuyobozi bushinzwe ubugenzuzi bw’imali mu Ntara y’Uburengerazuba bufatanyije n’ubuyobozi More...
Rubavu: Gusenya isakaro rya Fibro-Ciment byahereye ku nyubako ya RRA
Tariki 14 Nyakanga 2012, akarere ka Rubavu katangiriye igikorwa cyo gusenya isakaro ryo mu bwoko bwa Fibro-Ciment ku nyubako y’Ikigo cy’Igihugu gishinzwe kwinjiza Imisoro n’Amahoro (RRA) iherereye More...
Abatwara ibicuruzwa bitagira inyemezabuguzi bazacibwa amande guhera mu cyumweru gitaha
Iki cyemezo cyafashwe n’ikigo cy’igihugu cy’imisoro n’amahoro (RRA), cyagejejwe ku bikorera mu nama yabereye mu nzu mberabyombi y’Akarere ka Huye uyu munsi tariki ya 23 Gicurasi. More...
Gatsibo abacuruzi bahuguye k’umusoro
Gatsibo abacuruzi bahuguwe ku musoro hagamijwe kubasobanurira kugira ngo batazajya bacibwa amande bitewe no kutamenya uko bakwiye gutanga umusoro n’igihe bagombye kuwutangira. Exectif w’akarere ka More...


text:
Ibyangombwa :
Ubunyobwa, Soya cyangwa ibihwagari, umunyu, amazi, amavuta. Nyuma hakurikiraho gukaranga ubunyobwa, soya cyangwa ibihwagari. Gusekura kugira ngo haboneke ifu. Gushyushya amazi arimo umunyu. Gusuka ya fu mu mazi ariko ushigisha vuba vuba. Kwibuka kubirekera ku muriro muke. Iyo amavuta atangiye kureremba hejuru ndetse bigafata mu ndiba y’isafuriya ubwo isosi iba ihiye. Iyo sosi ishobora guhongerwa inyanya zihiye, amafi cyangwa ibihumyo.
Uko bakora isupu ya karoti
Gukora isupu ya Karoti bisaba karoti, ibirayi bike, amavuta, ibitunguru, umunyu. Hakurikiraho kuronga karoti no kuziharura, kuzikatamo uduce duto, kuzishyira mu mazi ari ku ziko, gushyiramo ibitunguru no gucanira kugeza igihe bihiriye neza. Utetse nyuma y’ibyo arabiminina akabisya, gusubizamo amazi yamininnyemo no kubisubiza ku ziko. Aha, twibutseko buri gihe bakaranga imboga mbisi mbere yo gushyiramo amazi.
Ibyiza bya Karoti
Karoti ni imboga zera hafi ya hose ku isi kandi ibyiza byazo ni ntagereranywa. Karoti ziribwa ari mbisi, zihiye cyangwa se zitetse ku buryo zidashya cyane kandi akamaro kazo ni ntagereranywa.
Hari abakunda kuzivanga n’izindi mboga bakazirya muri salade zivanze n’indimu cyangwa vinaigre, ariko karoti ishobora no kuribwa ikiva mu murima umuntu akabanza akayoza mu mazi meza akonje ubundi akayihekenya. Usanga henshi ku isi abana ari bo bakunda kuzihekenya kubera ukuntu basanzwe bakunda guhekenya utuntu dukocoka. Ariko n’abantu bakuru ntizibagwa nabi.
Karoti kandi zikorwamo umutobe utagira uko usa kubera ko ubwazo zifitemo isukari y’umwimerere. Kugira ngo umuntu umwe akore umutobe umuhagije akenera nibura karoti 5 nini. Iyo zivanzwe n’umutobe w’amacunga cyangwa pomme/apple iyo mvange itanga umutobe w’akataraboneka ufite intungamubiri nyinshi kandi udafite ingaruka mbi mu mubiri kuko uba ufite isukari y’umwimerere. Ni ikiribwa cyiza gishobora kuribwa cyongerewemo ubuki.
Hari n’abakunda gukata karoti mo ibice binini zihagaze bakazitogosa mu mazi kuburyo zoroha bakongeramo akunyu gake nabwo ziba ziryoshye kandi zifite intungamubiri zazo. Ushobora kongeramo utundi tuboga nka peresile na sereri kugira ngo bigire impumuro nziza. Hari uburyo bwinshi bwo kurya karoti, ariko ik’ingenzi ni ukumenya ko karoti ari imboga zifitiye umubiri w’umuntu akamaro kanini uko zaribwa kose.
Karoti zifite akamaro kanini kuko zifasha umubiri guhorana imbaraga cyane cyane zikagira akamaro ku maso, ku ruhu, ku magufa. Zinafatiye runini umutima n’imikaya y’umubiri kandi zikanayungurura amaraso.
imvaho
Imyororokere
Uko bakora isosi y’ubunyobwa, Soya cyangwa Ibihwagari
Labels: guteka


text:
Abayabobozi b’inzego z’ibanze mu Karere ka Gasabo baravuga ko utujagari ari isoko y’ibibangamira iterambere birimo ibiyobwabwenge, uburaya n’imibanire mibi mu ngo.
Umunyamabanga Nshingwabikorwa w’Akagari ka Musezero mu Murenge wa Gisozi, Niyonsaba Pascal, yabwiye abaturage ko imidugudu ituye mu buryo bw’akajagari ikomeje kurangwamo ibikorwa n’imyitwarire ibangamira iterambere.
Ati "Muri iyo midugudu harimo ibyiciro by’ubukene, aho umuntu ashobora kuburara kuko aba yitwaye nabi; harimo abarara mu tubari amafaranga yagatunze ingo bakayamarira mu nzoga."
Yakomeje agira ati "Tugomba kwibohora kuri uwo muco, aho abagabo bibera mu ndaya, umuryango wari ufite ibibazo byo kurya nabi hakiyongeraho ko umuntu umwe muri wo awuzanira n’uburwayi, abandi na bo usanga bishoye mu rumogi".
Ubwo bizihizaga isabukuru ya 22 yo kwibohora, Niyonsaba yakomeje avuga ko bagifite urugamba rutoroshye rwo kugera ku iterambere mu gihe bagihanganye n’ibi bibazo by’imyumvire idafite akamaro.
Yavuze ko ubuyobozi bukomeje gushimangira gahunda yiswe ’igiceri program’ yo kuzigama amafaranga make make ashoboka, kugira ngo aho kuyajyana mu kabari ahubwo azajye afasha ingo kwikura mu bukene.
Umukuru w’Umudugudu wa Byimana, Nsengiyumva Emmanuel, asaba Akarere ka Gasabo n’Umujyi wa Kigali muri rusange, gufasha kuvugurura imihanda n’amazu y’akagari; bitewe n’uko ari ahantu harimo gutera imbere, hakaba harimo gukorwa umuhanda wa kaburimbo uva mu Gakiriro ka Gisozi ukambukiranya hakurya i Jabana ku muhanda ijya i Gicumbi.
Isabukuru yo kwibohora, mu gihugu hose yagiye yizihirizwa mu midugudu bakaganira ku bibazo bumva bikibaboshye, iyi gahunda isozwa no gukurikira ijambo rya Perezida wa Repubulika, Paul Kagame, wawizihirije mu Murenge wa Rweru mu Karere ka Bugesera.


text:
Amerika: Hubatswe indake zo guhungiramo umunsi w’ imperuka
Muri Leta ya California muri Leta Zunze Ubumwe za Amerika Sosiyete yitwa Vivos Group yatangaje ko ifite indake zikodeshwa zizacumbikira imiryango mu gihe cy’irangira ry’Isi.
Ni ndake zifite ubushobozi bwo kurokora abazihishemo mu gihe habayeho intambara y’ibisasu bya kirimbuzi, n’ibindi biza bishobora kuba mu minsi y’imperuka.
Uwo mushinga wiswe Vivos xPoint ugizwe n’indake zizacumbikira abantu 5000. Izo nyubako ziri munsi y’ubutaka zikozwe na sima ivanze n’ibyuma bikomeye.
Vivos ivuga ko abazirimo nta kintu bashobora kumva kabone n’igihe aho ziri hatewe igisasu cya kirimbuzi .
Izo ndake ziherereye muri Leta ya South Dakota zubatswe bwa mbere n’Ishami ry’Igisirikare cya USA ry’ubwubatsi (CoE) mu 1942 ari ibirindiro bibikwamo ibisasu bikomeye
Mu 1967 igisirikare cyimuye ibirindiro, zishyirwa ku isoko, Vivos izigura mu 2016 aribwo yatangiye kuzivugurura ngo izazigire imitamenwa yo guhungiramo ibyago by’isi byo mu minsi y’imperuka.
Uwaguze iyo ndake ayihabwa nta mazi n’amashanyarazi arimo agashobora kuzabishyirishamo ku giti cye cyangwa akabishyirirwamo na Vivos.
Business Insider ivuga ko indake imwe ishobora gukodeshwa mu gihe cy’imyaka 99 ku madorali 25 000 hakiyongeraho 1000$ azajya yishyurwa buri mwaka.
Abashaka gusura izo ndake bazatangira kwakirwa muri Werurwe, naho mu mpeshyi bazaba bemerewe gutangira guturamo.
Ufiteubushobozi ashobora kuyitaka, akanaguriramo ibikoresho hakamera nko mu nzu
Ibitekerezo
-
Njey
6 January 2017 -
Jye Ndabona Ari Abatekamutwe B’inyaryenge. Ubundi Baziko Abantu Batinya Ibitwaro Bya Kirimbuzi None Barabatera Ubwoba Ngo Bakondeshe Indake Bababeshya Ko Isi Izarimburwa Na Nuclear Weapons Kandi Sibyo Ahubwo Abantu babi Barimbura Isi Nibo Bazarimbuka (zaburi 104:5;ibyahishuwe 11:18) Abanyabwoba N’abatizera Bagiye Kurohaho Urufaranga Bene Ngango Birire Ubwo Ishoramari Ryabo Ribateze Imbere. Erega Ni Uko Bahinduka Abaherwe. Semuhanuka Ati"mwana Wa Uzakira Ute Utazi Kubeshya?" Ndabona Ari Byo Nabo Bari Gukora!
-
Regis
5 January 2017 -
Nkunda ko batinya gupfa, ariko ntibatinye kwica abandi! Ubwo se uretse ubwenge bw’ab’isi Imana yabuhinduye ubupfu (ubugoryi), bumva imperuka ibaye bayihungira he? Ni agafaranga kaba kabakirigita nibagapfushe ubusa!
-
Emmanuel
5 January 2017 -
ibi n’ukwiruhiriza ubusa ntahantu umuntu yahungira Imana Yesa 29:15; Zaburi 139:7-12
-
emma
5 January 2017 -
ntaho mwahungira basome Amosi9... ntaho wahungira uburakari bw’Imana. byongeye umujinya abantu bateye Imana. abanyamerika sibo ngo basenga satani buretse n’abandi basa nawe.
-
Darius
4 January 2017 -
Yesu yaravuze ngo mwizere Imana nange munyize ariko ndabona abantu mwagize ubwoba ngo ibi haricyo bisura nge mbona ntanakimwe ubuse wahungira lmana hehe umwuka bahumeka se nawo bazakora uwabo? Cq bazajyanamo uwiyo Mana bahunga ? Mureke tugerageze kwegera lmana gusa
-
Elise
4 January 2017 -
Arkc ibyo ni ibiki koko? Imana wayihungirahe? muribo ninde wabonye uko yageze ku isi?
-
Elise
4 January 2017 -
Arkc ibyo ni ibiki koko? Imana wayihungirahe? muribo ninde wabonye uko yageze ku isi?
-
aha
4 January 2017 -
yegoko ibi rwose birasura ikintu umugani wa rebasi. nubundi wabina intambara y’isi isubiye. Imana iyiturinde mpa! doreko trump na corea yamajyaruguru ntazi ibyo barimo bapfa mu ntwaro ngo benda kugergeza. Nyagasani wenyine atube hafi ntibizagere mu Rwanda rwacu rumaze gutera imbere. shwiiii!
-
Ganza
4 January 2017 -
Ariko narumiwe mbandoga Rwasabahizi twataramye.Ngo indake yo kwihishamo umunsi wimperuka nibigendanye nawo?Ntahantu wahungira ibyo byago byose Atari mu Mana honyine naho ahandi nukwiremera ibicocoro
-
rebasi
4 January 2017 -
Nyamara wabona ibi bintu by’indake bisura ikintu kitari cyiza kigiye kuba kuri iyi si yacu.


text:
Abaroma 2
Uburyo Imana itarobanura ku butoni
1.Ni cyo gituma utagira icyo kwireguza, wa muntu we ucira abandi urubanza. Ubwo ucira undi urubanza uba witsindishirije, kuko wowe umucira urubanza ukora bimwe nibyo akora. 2.Ariko tuzi yuko iteka Imana izacira ku bakora bene ibyo ari iryukuri. 3.Wowe muntu ucira urubanza abakora bene ibyo nawe ukabikora, mbese wibwira yuko uzakira iteka ryImana, 4.kandi usuzugura ubutunzi bwo kugira neza kwayo, nubwimbabazi zayo nubwo kwihangana kwayo? Ntuzi yuko kugira neza kwImana ari ko kukurehereza kwihana? 5.Ariko kuko ufite umutima unangiwe utihana, wirindirije umujinya uzaba ku munsi wuburakari, ubwo amateka yukuri yImana azahishurwa, 6.kuko Imana izitura umuntu wese ibikwiriye ibyo yakoze. 7.Abashaka ubwiza nicyubahiro no kudapfa babishakisha gukora ibyiza badacogora, izabitura ubugingo buhoraho. 8.Ariko abafite imitima ikunda kwirema ibice ntibumvire ibyukuri ahubwo bakumvira gukiranirwa, izabitura umujinya nuburakari 9.namakuba nibyago. Ni byo izateza umuntu wese ukora ibyaha, uhereye ku Muyuda ukageza ku Mugiriki. 10.Ariko ubwiza nicyubahiro namahoro, ni byo izitura umuntu wese ukora ibyiza, uhereye ku Muyuda ukageza ku Mugiriki, 11.kuko Imana itarobanura abantu ku butoni. 12.Abakoze ibyaha bose batazi amategeko bazarimbuka badahowe amategeko, kandi abakoze ibyaha bose bazi amategeko bazacirwa ho iteka ryamategeko, 13.kuko abumva gusa amategeko atari bo bakiranuka ku Mana, ahubwo abayumvira ni bo bazatsindishirizwa na yo. 14.Abapagani badafite amategeko yImana, iyo bakoze ibyamategeko ku bwabo baba bihindukiye amategeko nubwo batayafite, 15.bakagaragaza ko umurimo utegetswe namategeko wanditswe mu mitima yabo, ugahamywa nimitima ihana ibabwiriza, igafatanya nibitekerezo byabo kubarega cyangwa se kubaregura. 16.Kandi ni na byo Imana izatanga ho umugabo ku munsi izacirira abantu ho iteka muri Yesu Kristo ku byahishwe byabo, nkuko ubutumwa bwiza nahawe buri.
Umuyuda nyakuri uwo ari we
17.Ubwo witwa Umuyuda ukiringira amategeko, ukirata Imana 18.ukamenya ibyo ishaka, ukarobanura ibyingenzi kuko wigishijwe ibyamategeko, 19.ukizigira yuko uri umurandasi wimpumyi numucyo wabari mu mwijima, 20.numubwiriza wabanyabwenge buke numwigisha wabana, kuko mu mategeko ufite icyitegererezo cyukuri nubwenge kibonerwa muri yo. 21.Mbese wigisha abandi, ntiwiyigisha? Ko uhana kwiba, nawe ukiba? 22.Ko uvuga ngo Ntugasambane, nawe usambana? Ko wanga ibishushanyo bisengwa, nawe ukanduza urusengero? 23.Ko wirata amategeko, nawe ugayishisha Imana kuyacumura? 24.Izina ryImana ritukwa mu bapagani ku bwanyu, nkuko byanditswe. 25.Ni koko gukebwa kugira icyo kumara, iyo witondeye amategeko: ariko nucumura amategeko, gukebwa kwawe kuba guhindutse kudakebwa. 26.Mbese utakebwe niyitondera ibyategetswe namategeko, kudakebwa kwe ntikuzamuhanirizwa no gukebwa? 27.Kandi utakebwe umubiri niyitondera amategeko, ntazagutsindisha wowe ucumura amategeko kandi warakebwe ku mubiri? 28.Kuko ugaragara ko ari Umuyuda atari we Muyuda nyakuri, kandi gukebwa kugaragara ko ku mubiri, atari ko gukebwa nyakuri. 29.Ahubwo Umuyuda wo mu mutima ni we Muyuda, kandi gukebwa ko mu mutima numwuka kutari ukumubiri, ni ko gukebwa nyakuri. Umeze atyo ntashimwa nabantu, ahubwo ashimwa nImana.
Uri gusoma Abaroma igice cya:


text:
Imbuto za Sezame ni zimwe mu mbuto zifite akamaro gakomeye ku bice bitandukanye by’umubiri w’umuntu kuko zifasha cyane mu kurinda ubwonko ari nabwo bugenzura ibice byose by’umubiri.
Imana irema umuntu yamuremeye n’ibimutunga, imushyiriraho ibimera ngo bibe mu by’ingezi bizamutunga, muri byo harimo n’imbuto ari nazo dusangamo iki kimera cya Sezame; kimwe mu bimera bifite akamaro gakomeye ku mubiri w’umuntu.
Imbuto za Sezame zifasha umubiri mu buryo butandukanye, zifite akamaro gakomeye cyane ku bwonko kuko ziha imbaraga uruhererekane nyoborabwenge (Systeme nerveux), zituma kandi umuntu agira gutekereza vuba kandi neza, bigafasha abantu bakora akazi kabasaba gukoresha ubwonko cyane.
Imbuto za Sezame kandi ziba nziza ku bana bakiri bato kuko zifasha kugira ubushobozi bwo gufata mu mutwe bityo bigatuma biga neza.
Abahanga bavuga ko abana bariye izi mbuto bakiri bato bibafasha gutsinda amasomo akomera nk’aya siyansi.
Sezame kandi ifasha umutima gutera neza ndetse no gutembera kw’amaraso mu mubiri, ifasha mu gushira umunaniro hamwe no gukora neza k’urwungano ngogozi (appareil digestif).
Umugore utwite agakunda kurya Sezame bimuha bituma abyara umwana ufite ubudahangarwa bw’umubiri bikamurinda kurwaragurika ndetse bikanaha nyina amashereka ahagije.
Dore uko wayikoresha
Ikaranze: Sesame ikoreshwa keshi nk’ubunyobwa bukaranze(kuzikaranga nk’ubunyobwa) ugahekenya nkuko uhekenya ubunyobwa ndetse bijya kuryoha kimwe.
Ku migati :Ushobora gufata utubuto twa Sezame ukatwomeka ku migati wifashishije ubuki, ubundi buryo, ushobora kuyisya maze ifu yayo ikongerwa mu masosi mu gihe cyo kwegera ameza.
Amavuta akomeye cg umushongi (beurre , butter): Sesame kandi ishobora gukorwamo amavuta akomeye (beurre, butter) asigwa ku migati ibyo bituma abana n’abantu bakuru batabasha kuyihekenya neza biborohera kuko nanone uyimize idakanjakanjwe neza ntacyo yamarira umubiri.
Amavuta yoroshye asukika (huile cg oil): Sezame kandi ishobora gukorwamo amavuta hifashishijwe akamashini kabugenewe. Ni meza cyane ajya kunganya agaciro n’ay’igiti cya elayo (huile d’olive) aya mavuta araribwa ndetse akaba yanakwisigwa kuko arinda uruhu cyane kwangizwa n’imirasire y’izuba ndetse no kumagara.
Twifashishije urubuga www.whfoods.com
Imbuto za Sezame
Donat Niyitanga
26,385 total views, 1 views today


text:
Ni nyuma y’igihe gito atangaje ko ubugeni n’imideli akora yifuza ko byakwamamara ku Isi. Yanavuze ko yifuza kwambika ibyamamare birimo Beyonce na Rihanna.
Paul Van Haver [Stromae] na Coralie Barbier bari bamaze igihe mu kiruhuko, ntibakoraga cyane iby’ubuhanzi bw’indirimbo basanzwe bafatanyamo gusa uyu mugore yakoranaga bya hafi n’abadozi bamufasha mu by’imideli asigaye yibandaho cyane.
Aba bombi basezeranye mu ibanga rikomeye kuwa Gatandatu tariki ya 12 Ukuboza 2015 mu muhango wabereye i Malines mu Ntara ya Antwerp mu Bubiligi.
Barbier ni we umwambika imyambaro yose ajyana mu ruhame, akaba yaranamuhimbiye ubwoko bw’imyambaro akunda kugararagarana yise ‘Collection Mosaert’.
Imideli bashyize hanze ni mike ugereranyije n’iyo bamaze amezi atandatu basohoye, imishya irimo inkweto imiguru 18[umuguru umwe ucuruzwa ku ma- euros24] ndetse n’imipira n’amakabutura 20 ya Polo[bicuruzwa ku ma- euros 125].
Muri Mata 2016 Barbier yashyize hanze igice cya kabiri cya ‘Collection Mosaert’. Icyo gihe Stromae yatangarije ikinyamakuru Le temps ko yizeye kuzabona inyungu itubutse mu mideli umugore we ahanga ndetse ko bitazabangamira iterambere ry’umuziki we.
Yagize ati “Twizeye ko byombi bizagenda neza kuko biratandukanye. Stromae ni umushinga w’ibanze ariko na none iyi myambaro nayo ifite agaciro, iri ku ruhande, ibaho yonyine kandi bizanshimisha nayo nimenyekana cyane.”
Coralie Barbier yunzemo agira ati “Ni uburyo bubiri bwo kwigaragaza […] Umushinga w’umuziki uhagaze ntabwo byatubuza gukomeza mu yindi nzira. Ni urugero, nk’ubu turifuza gushaka isoko ry’imyenda mu Buyapani kuko umushinga w’umuziki ntitwawerekanyeyo.”
Stromae yavuze ko yifuza kuzabona imyambaro umugore we akora yamamaye ku Isi. Imyenda badoda ikorerwa mu Bubiligi ni naho hari amaduka menshi ayicuruza kurusha abandi.
Bacuruza idoze mu bitenge bya wagisi [wax] bizwi muri Afurika ariko hari n’indi ya polo icuruzwa ku giciro gihanitse cyane.
Stromae afata Barbier nk’umuntu ukomeye mu kugaragara neza kwe mu myambarire, kuko hari benshi bayimukundira. Avuga ko kera, ataramenyana na Barbier, byamugoraga guhitamo imyambaro ahanini bitewe n’indeshyo ye.


text:
Igisubizo:Twanakwibaza ku bundi buryo tuti "Mbese Imana ibaho?" abantu bake cyane nibo bajya bibaza niba Yesu Kristo yarabayeho. Muri rusange usanga abantu bemera ko rwose Yesu Kristo yabayeho muri Isiraheli hakaba hashize imyaka 2000. Impaka zivuka iyo batangiye gushaka kumenya umwirondoro we wuzuye. Hafi buri torero ryose rikomeye usanga ryigisha ko Yesu yari umuhanuzi cyangwa umwigisha mwiza cyangwa umuntu witangiye Imana. Ikibazo rero ni uko Bibiliya itubwira ko Yesu yari arenze kure kuba umuhanuzi, akarenga kuba umwigisha mwiza akanarengakuba n'umuntu witangiye Imana.
C.S Lewis mu gitabo cye Mere Christianity yandika ibi bikurikira: "Aha ndimo ndagerageza kubuza uwo ari we wese ibinyabasazi abantu bakunze kuvuga kuri Yesu Kristo: 'Niteguye kwemera Yesu nk'umwigisha ku byerekeye imyitwarire y'abantu, ariko sinemera ibyo yavuze ko ari Imana. 'Icyo ni ikintu kimwe tutagomba kuvuga. Umugabo wari umuntu usanzwe kandi akavuga bimwe mu byo Yesu yavuze ntabwo yaba ari umwigisha w'umuhanga mu bijyanye n'imyitwarire. Yaba ari umuntu utagira ubwenge -ku rugero rw'umuntu wakwiyita igi ritogosheje-cyangwa se akaba yagereranywa na shetani yo mu muriro. Ugomba guhitamo. Niba se uyu muntu yari,na n'ubu akaba akiri Umwana w'Imana, bitaba ibyo akaba umusazi cyangwa ikindi kirenze umusazi. Wamucecekesha umwita umusazi, ushobora kumucira amacandwe cyangwa ukamwica nk'umudayimoni;c yangwa se ukamupfukamira ukamwita Nyagasani Imana. Ariko reka tureke kumupfobya yari koko umwigisha w'umuhanga. Ntiyigeze Abitwemerera. Nta n'ibyo agamije kutwemerera."
None se, Yesu yavugaga ko ari nde? Bibiliya itubwira ko ari nde? Reka bwa mbere turebe amagambo Yesu yavuze muri Yohani 10:30, "Jye na Data turi umwe." Ubisomye rimwe ntiwahita ubyumva asa nk'aho atavuze ko ari Imana. Nyamara urebe uko Abayahudi babyakiriye, "Si igikorwa cyiza gituma tugutera amabuye; turakuziza igitutsi ututse Imana, kuko uri umuntu maze ukigira Imana'" (Yohani 10:33). Abayahudi bumvise ko amagambo Yesu avuze yiyise Imana. Mu bika bikurikiyeho, Yesu ntiyakosoye ngo yisobanure ati, "Sinigeze mvuga ko ndi Imana." Ibyo birerekana ku mugaragaro ko Yesu yavuze ko ari Imana igihe yagiraga ati "Jye na Data turi umwe" (Yohani 10:30). Yohani 8:58 aduha urundi rugero aho Yesu asubiza ati: '"Ndababwira ukuri koko:Abrahamu atarabaho nari ndiho '"na none, aho kumusubiza abayahudi batora amabuye ngo bamutere (Yohani 8:59) Amagambo ya Yesu yivuga ubwe ati "Ndi" twayasanisha ku buryo bwa hafi n'ayo mu Isezerano rya Kera aho baba bavuga izina ry'Imana (Iyimuka misiri 3:14). Kuki Abayahudi bari gushaka kongera kumutera amabuye niba nta kintu yari avuze bafata nk'igitutsi, tubivuze uko biteye, gutangaza ko ari Imana?
Yohani 1:1 agira ati "Jambo yari Imana." Yohani 1:14 arongera ati "Jambo yigize umuntu" Ibi biratwereka ku buryo bugaragara ko Yesu ari Imana yigize umuntu. Tomasi intumwa ya Yesu yaravuze ati, "Nyagasani Mana Yanjye" (Yohani 20:28). Yesu ntamukosora Paulo intumwa avuga Yesu ati, "...We Mana yacu y'Igihangange akaba n'Umukiza wacu" Petero intumwa na we yavuze ibisa na byo, "...Imana yacu n'Umukiza wacu Yesu Kristo" (2 Petero 1:1). Imana Data na yo ni yo muhamya w'inkomoko ya Yesu yuzuye,"Naho umwana wayo iramubwira iti, 'Mana, intebe yawe y'ubwami ihoraho iteka umuryango wawe uwuyoborana ubutabera. Mu Isezerano rya kera bahanura ko Yesu ari Imana, "Kuko umwana yatuvukiye, twahawe umuhungu, ubutegetsi bumuri ku bitugu, ahawe izina: "Umujyanama w'agatangaza, Imana idahangarwa, umubyeyi iteka, Umwami w'amahoro" (Izayi 9:5).
None rero, nk'uko C.S Lewis abihamya, Kwemera Yesu ko ari umwigisha mwiza ntabwo ari ibyo guhitamo. Yesu ku buryo bugaragara kandi ntawabihakana yavuze ko ari Imana. Niba atari Imana, ubwo rero yaba ari umushukanyi, na mbere hose ntabe umuhanuzi, ntabe umwigisha mwiza, ntabe n'umuntu wihebeye Imana. Mu kugerageza gusobanura amagambo ya Yesu, "abahanga" bo mu bihe tugezemo bavuga "amateka y'ukuri ya Yesu" Ntacyo bavuga ku byo Bibiliya imuvugaho. Twumva se turi bande byatuma dutinyuka kujya impaka n'Imana ku byerekeye ibyo Yesu yavuze n'ibyo atavuze? Ni gute uwo "muhanga "hagati ye na Yesu hakaba hari imyaka ibihumbi bibiri yamenya neza ibyo Yesu yavuze n'ibyo atavuze kurusha ababanye na we, bamuyobotse kandi Yesu ubwe yiyigishirije” (Yohani 14:26)?
Ni kuki ikibazo cy'inkomoko nyakuri ya Yesu ari ingenzi? Kuki ari ngombwa kumenya niba Yesu yari Imana cyangwa niba atari yo. Impamvu y'ingenzi iruta izindi yemeza ko Yesu ari Imana nuko iyo ataba Imana urupfu rwe ntirwari kuba ruhagije rwonyine ngo rube ikiguzi cy'ibyaha by'isi nzima (1 Yohani 2:2). Imana yonyine niyo ifite ubushobozi bwo kwishyura kiriya cyaha gihoraho (Abanyaroma 5:8; 2 abanyakorinti 5:21) Yesu iyo ataza kuba Imana ntiyari kutwishyurira umwenda. Yesu yagombaga kuba umuntu kugira ngo abashe gupfa. Agakiza kaboneka gusa mu kwemera Yesu kristo. Yesu kuba Imana ni byo bituma ari we nzira yonyine itugeza ku gakiza. Yesu kuba ari Imana ni yo mpamvu atubwira ati, "Ni jye Nzira, n'Ukuri, n'Ubugingo. Nta we ugera kuri Data atanyuzeho" (Yohani 14:6).
Ikibazo: Yesu Kristo ni nde?
Igisubizo:Twanakwibaza ku bundi buryo tuti "Mbese Imana ibaho?" abantu bake cyane nibo bajya bibaza niba Yesu Kristo yarabayeho. Muri rusange usanga abantu bemera ko rwose Yesu Kristo yabayeho muri Isiraheli hakaba hashize imyaka 2000. Impaka zivuka iyo batangiye gushaka kumenya umwirondoro we wuzuye. Hafi buri torero ryose rikomeye usanga ryigisha ko Yesu yari umuhanuzi cyangwa umwigisha mwiza cyangwa umuntu witangiye Imana. Ikibazo rero ni uko Bibiliya itubwira ko Yesu yari arenze kure kuba umuhanuzi, akarenga kuba umwigisha mwiza akanarengakuba n'umuntu witangiye Imana.


text:
Amajyaruguru: Abaturage barasabwa ubufatanye n’abayobozi mu guhigura imihigo yabo neza.
Tariki ya 12/12/2014, mu murenge wa Bushoki ho mu karere ka Rulindo,mu  ntara y’amajyaruguru habereye inama yahuje abayobozi mu ntara y’amajyaruguru ,inama yari igamije kurebera hamwe uko igenzura More...
“Kuri bamwe kwibuka jenoside yakorewe abatutsi biracyakorwa baseta ibirenge†– Mucyo Jean de Dieu
Mucyo Jean de Dieu, Umunyamabanga Nshingwabikorwa wa komisiyo y’igihugu yo kurwanya Jenoside aratangaza ko hakiri aho bibuka jenoside yakorewe abatutsi muri Mata 1994 mu Rwanda bamwe baseta ibirenge ari nka More...
Mu ntara y’amajyaruguru, abanyamuryango wa FPR bishimiye ibyo bagezeho
Pierre Damien Habumuremyi Mu nteko rusange yawo yateranye ku itariki ya 25 Werurwe, abanyamuryango ba FPR bagaragaje ko bishimiye ibyo uyu muryango umaze kugeraho ku rwego w’intara y’amajyaruguru. Ku More...


text:
Ubuyobozi bw’Akarere ka Rubavu bwahumurije bamwe mu bagakomokamo basigaye batuye mu mujyi wa Kigali n’iyindi, baherutse gutumuzwa ntibabishire amakenga bagatangira gukeka ko Akarere kabashakamo amafaranga.
Abakomoka muri aka karere batagituye muri aka karere kubera impamvu z’akazi, ubucuruzi n’ibindi bagize impungenge nyuma ubuyobobozi bw’Akarere buteguriye inama izabuhuza n’abahakomoka batuye ahandi, abafatanyabikorwa ndetse n’inshuti z’Akarere.
Bamwe muri bo batangiye guhwiwisa ko akarere gashaka kubaka amafaranga, cyane ko abimutse benshi bafite imirimo ibatunze aho bari ari na cyo gituma ubuyobozi bubakeneye.
Mu kiganiro n’abanyamakuru Sinamenye Jeremie umuyobozi w’Akarere ka Rubavu ari kumwe n’abayobozi b’Akarere bungirije bagaragaje ko ikigenderewe atari ugusaba abakomoka mu karere amafaranga kuko kugeza ubu nta kibazo kidasanzwe gihari ahubwo ko akarere kabakeneyeho ibitekerezo byubaka muri bo kuko bazi ibyiza by’akarere kabo.
Umuyobozi w’Akarere yagize ati ’’Ndagira ngo byumvikane neza ko gutumira iyi nama bidafite aho bihuriye no gusaba amafaranga hatazanagira ugira impungenge bikanatuma atitabira. Icyo akarere kabakeneyeho mbere ya byose ni ibitekerezo byubaka bishingiye ku byo bigiye ahandi.’’
Yongeyeho ko ikigenderewe by’umwihariko ari uguhura hagamijwe kumenyana hagati yabo n’ubuyobozi, hagashyirwaho ihuriro rizajya ribahuza ari na ryo murongo uzajya ucishwamo ibitekerezo.
Abayobozi b’Akarere bahamije ko hari amahirwe menshi yakabaye abyazwa umusaruro hashingiwe ku bitekerezo byatangwa n’abagakomokamo by’umwihariko, kuko bakazi neza hakiyongeraho n’ibyo bigiye aho bimukiye.
Bamwe mu baturage bagaragaza ko guhurizwa hamwe byari bikenewe nyuma yo guterwa ipfunwe n’umwanya Akarere kabo kabonye mu mihigo bakaba biteguye gutanga ibitekerezo byo gukosora ibitagendaga neza.
Hitimana Amza ukorera mu mujyi wa Kigali yagize ati ’’Iyi nama tuzayitabira kuko natwe twari dukeneye umurongo tuzajya tubarizamo ubuyobozi bw’iwacu impamvu ibikorwa bimwe na bimwe bidindira bikanatuma duhorana ipfunwe ry’imyanya idasobanutse mu mihigo.’’
Biteganyijwe ko iyi nama izahuza ubuyobozi bw’Akarere ka Rubavu n’abagakomokamo bimukiye ahandi, abafatanyabikorwa ndetse n’inshuti zako izabera i Kigali kuri Petit Stade ku wa 19 Ugushyingo 2016 guhera saa tatu.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ethan, izina ry’umusore wumva abantu bose bamugirira impuhwe
Ethan ni izina rihabwa umwana w’umuhungu rifite inkomoko mu Giheburayo rikaba risobanura umuntu ufite imbaraga.
Bimwe mu biranga ba Ethan
Ethan ni izina rigezweho muri iyi minsi, usanga abantu baharaye kuryita abana babo.
Ethan ni umuntu ukunda guteta aba yumva ko abantu bose bamufitiye impuhwe. Iyo bigeze ku babyeyi be aba yahindutse nk’uruhinja kandi wenda ari umuntu mukuru.
Iyo agize ikintu akora kikagerwaho arishima akumva rwose buri wese yabimenya ndetse akamushimira.
Iyo yumva akunze ikintu niyo abandi baba babona kitamukwiriye kugikora, Ethan aragikora atitaye ku nkurikizi.
Kuva mu bwana bwe Ethan aba ari umuhanga ucukumbura kandi ureba kure. Akunda kurimba, kugaragara mu bandi no gutemberana n’inshuti.
Inenge ye ni uko ushobora kumuyobya mu buryo bworoshye kuko hari ubwo agendera mu kigare akaba yakora n’ibyo atemeraga.
Ethan ni umuntu ukunda kwiga ubuvuzi, ubucamanza, ubugenzuzi n’ibindi akora akabona koko yashyizemo ubwenge bwinshi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
mar.
04
juin
2013
ISOMO RYA MBERE
Igitabo cy’Intangiriro (Intg 14, 18-20)
Abramu ubwo yahindukiraga amaze gutsinda abami bane, 18Malekisedeki umwami wa Salemu azana umugati na divayi ; yari umuherezabitambo w’Imana Isumbabyose. 19Asabira Abramu umugisha avuga ati “Abramu nagire umugisha w’Imana Isumbabyose yaremye ijuru n’isi ! 20Kandi hasingizwe Imana Isumbabyose, yashyize abanzi bawe mu maboko yawe.” Nuko Abramu amutura igice cya cumi kuri byose.
ZABURI (Zab 110 (109), 1, 2, 3, 4)
Inyik/ Uri umuherezabitambo iteka :
Kristu na Nyagasani !
Uhoraho yabwiye Umutegetsi wanjye,
ati “Icara iburyo bwanjye,
kugeza igihe abanzi bawe mbagira umusego w’ibirenge byawe !”
Inkoni yawe y’ubutegetsi yuje ububasha,
Uhoraho azayirambura igere kure uhereye i Siyoni :
“Ganza, ugenge abanzi bagukikije !”
Wahawe ubutware kuva ukivuka,
wimikirwa ku misozi mitagatifu ;
mbese nk’urume rutonda mu museke :
“Uko ni ko nakwibyariye !”
Uhoraho yarabirahiriye,
kandi ntazisubiraho na gato,
ati “Uri umuherezabitambo iteka ryose,
ku buryo bwa Malekisedeki.”
ISOMO RYA KABIRI
Ibaruwa ya mbere Mutagatifu Pawulo Intumwa
yandikiye Abanyakorinti (1 Kor 11, 23-26)
Bavandimwe, 23jyewe rero dore ibyo nashyikirijwe na Nyagasani, bikaba ari byo nabagejejeho : Nyagasani Yezu araye ari butangwe yafashe umugati, 24amaze gushimira, arawumanyura avuga ati “Iki ni umubiri wanjye ubatangiwe ; mujye mubikora namwe bibe urwibutso rwanjye.” 25Barangije kurya, n’inkongoro ayigenzereza atyo avuga ati “Iyi ni inkongoro y’Isezerano rishya rishingiye ku maraso yanjye ; mujye mubikora namwe, kandi igihe cyose muyinywereyeho bibe urwibutso rwanjye.” 26Kuko igihe cyose murya uyu mugati, mukanywa no kuri iyi nkongoro, muba mwamamaza urupfu rwa Nyagasani kugeza igihe azazira.
INDIRIMBO Y’IGISINGIZO CY’IYOBERA RY’UKARISTIYA NTAGATIFU
Siyoni, singiza Umukiza wawe,
Umucunguzi n’Umushumba wawe,
mu ndirimbo n’imbyino.
Uko ubasha wimareyo,
nta bisingizo bareshya,
nta wamukabiriza.
None indirimbo ihimbaje,
ni iy’ifunguro rizima,
kandi ritubeshaho.
Bariherewe ku meza,
ari cumi na babiri,
nta wubishidikanya.
Tumurate turanguruye,
duhimbarwe twizihirwe,
bidusabe umutima.
Uyu munsi mukuru tugira,
uratwibutsa ishingwa rya mbere,
ry’ayo meza ya Yezu.
Ameza y’Umwami mushya,
Pasika nshya y’iteka rishya,
yakuyeho irya mbere.
Irishaje n’irishya,
ni ukuri kwirukana igicucu,
ni ijoro riha amanywa.
Icyo Kristu yabimbuye,
yategetse ko gikorwa,
ari we bitwibutsa.
Dukurikije iryo jambo ritagatifu,
umugati na divayi,
bihinduka igitambo cy’umukiro.
Abakristu nibemere,
ko umugati ari umubiri,
divayi ikaba amaraso.
Icyo utumva ntukibone,
ni ukwemera kugihamya,
by’igitangaza koko.
Hirya y’ibigaragara,
shaka ukuri bishushanya,
uhasange inyamibwa.
Umubiri ni ikiribwa,
amaraso ni ikinyobwa,
kandi hombi Kristu ni wese.
Umuhabwa nta bwo amwica,
ntamuvuna ntamutubya,
amuhabwa muzima.
Yahabwa umwe yahabwa benshi,
abo bose kimwe n’uwo umwe,
nta bwo bamumaraho.
Ahabwa ababi n’abeza,
ariko biranyuranye,
ni urupfu n’ubugingo.
Ubugingo ni ubw’abeza,
ababi bahabwa urupfu,
ni bo birobanura.
Umanyura iryo Sakramentu,
ntiwikange jya wibuka,
ko ari wese mu kimanyu,
nko muri hositiya yose.
Ntabwo isaturwa iyo Mvaho,
hamanyurwa ikimenyetso,
bidatubya imimerere,
n’indeshyo ya Nyiracyo.
Dore umugati w’Abamalayika,
wagizwe uw’abagenzi,
umugati nyawo w’abana b’Imana,
batajugunyira imbwa.
Wari warashushanyijwe,
n’igitambo cya Izaki,
n’ituro ry’Intama ya Pasika,
na manu y’abakurambere bacu.
We Mushumba nyamushumba,
We mugati nyawo Yezu,
turagire uturwaneho,
uzatuboneshe ibyiza,
iwabo w’abazima.
Wowe uzi byose ukabibasha,
wowe udutunga kuri iyi si,
tuyobore ku meza yo mu ijuru,
uzaduhe umurage wawe,
hamwe n’abatagatifu bawe.
Amen. Alleluya.
IBANGONDIRIMBO RIBANZIRIZA IVANJILI (Yh 6, 51)
Alleluya Alleluya.
Nyagasani Yezu, uri umugati muzima wamanutse mu ijuru.
Urya uwo mugati azabaho iteka.
Alleluya.
IVANJILI
+ Luka (Lk 9, 11b-17)
Muri icyo gihe, 11bYezu yabwiraga imbaga y’abantu iby’Ingoma y’Imana, kandi akiza abari babikeneye. 12Umunsi uciye ikibu ba Cumi na babiri baramwegera, baramubwira bati “Sezerera aba bantu bajye mu nsisiro no mu ngo ziri hafi aha, bashake icumbi n’icyo barya kuko aha turi ari ku butayu.” 13Maze arababwira ati “Mwebwe ubwanyu nimubahe ibyo kurya.” Baramusubiza bati “Nta kindi dufite kitari imigati itanu n’amafi abiri gusa ; keretse ahari twebwe ubwacu twajya kubagurira icyo barya...” 14Koko hari abagabo bageze nko ku bihumbi bitanu. Yezu abwira abigishwa be ati “Nimubicaze mu dutsiko tw’abantu nka mirongo itanu mirongo itanu.” 15Babigenza batyo, barabicaza bose. 16Nuko afata ya migati itanu na ya mafi abiri, areba ku ijuru, abivugiraho amagambo y’umugisha, hanyuma arabimanyura, abiha abigishwa be kukira ngo babihereze abantu bari aho. 17Bararya bose barahaga ; barundarundira hamwe ibisigaye, byuzura inkangara cumi n’ebyiri.


text:
Abayobozi b’inzego z’ibanze kimwe n’abandi bakozi ba Leta bashyizwe ku rutonde rw’abatishyura inguzanyo bafashe muri za Sacco zo mu Ntara y’Uburasirazuba, basabwe kwisubiraho bakishyura, bitaba ibyo bagafatirwa ibihano bikomeye, birimo no kwirukanwa mu kazi.
Guverineri w’Intara y’Uburasirazuba Uwamariya Odette, avuga ko mu by’ibanze biranga umuyobozi harimo ubunyangamugayo, bityo agasaba abayobozi binangiye kwishyura inguzanyo za Sacco kwishyura vuba bishoboka bitaba ibyo bagahabwa ibihano.
Yagize ati “Ba Meya muraza kutubwira ni ikihe kibazo gihari?...mu nama y’ubutaha tuzatumira mu by’ukuri uzaba atishyuye muzahave mumwandikiye ibaruwa imukura ku kazi.
Nubwo hari amabwiriza n’inzira bicamo kugira ngo uve ku kazi, ariko iyo uri umuyobozi mu nzego z’ibanze hari ubunyangamugayo bugomba kukuranga, ubundi wowe ubwawe wagombye kwibwiriza ukegura ukava kuri uwo mwanya.
Kirehe, Kayonza na Nyagatare murasabwa kugira icyo mukora kandi mubikomeje, mu nama y’ubutaha aba bantu tuzabafatira ibyemezo bikarishye kuko baranga kwishyura bafite akazi, umunsi bazaba ntako bizakomera kurushaho.”
Mu nama yahuje abakozi ba Banki Nkuru y’igihugu n’abayobozi bo mu Burasirazuba, hagaragajwe ko mu mafaranga miliyoni 94,5 abayobozi batandukanye bafashe muri za Sacco, kugeza ubu bamaze kwishyura miliyoni 39,1 gusa, ni ukuvuga 44%.
Mu bayobozi bambuye za Sacco harimo abakuru b’Imidugudu, ba Gitifu b’Utugari, abarimu, abaganga, abakozi b’imirenge ndetse harimo na ba Gitifu b’Imirenge, ariko ngo ubu bo barangije kwishyura biturutse mu bukangurambaga bwabaye kuva mu kwezi kwa 2 uyu mwaka.
Guverineri Uwamariya yakomeje avuga ko abakora akazi k’ubwitange nk’abayobozi b’Imidugudu na bo abazanga kwishyura bashobora kuzasabwa kwegura hakajyaho abandi b’inyangamugayo.
Umuyobozi w’Akarere ka Kirehe, Muzungu Gerald, kuri iki kibazo yavuze ko mu karere ayobora habarurwa inguzanyo za miliyoni 8, ariko ubu ngo bamaze kwishyuramo 2, gusa yijeje ko n’asigaye azagaruzwa vuba.
Yagize ati “Tuzabikoraho, gusa hari ikibazo ko usanga umukozi afite umwenda mu yandi mabanki, hakaba hari amafaranga tutemerewe kurenza bamukata, ariko tuzabivugana na za Sacco tuzafatanya kandi bizagenda neza.”
Kanamugire Wellars, umucungamutungo wa Sacco ya Rwinkwavu, yemeza ko iyo umuyobozi atitabiriye kwishyura kandi aba afatwa nk’urugero mu baturage, bituma n’abandi banga kwishyura.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Intambwe imwe uwubaha Imana ateye asanga ibibazo, ibicamo igikuba hakaboneka Gutabarwa /Leonille NYIRASAFARI
2 Abami7:5-7 Mu kabwibwi barahaguruka bajya mu rugerero rw’abasiriya, bageze aho urugerero rw’abasiriya rutangirira basanga nta muntu ururimo, kuko Uwiteka yari yumvishije ingabo z’abasiriya ikiriri cy’amagare n’icy’amafarashi n’icy’ingabo nyinshi, bituma bavuga bati "yemwe, umwami w’abisirayeli yaguriye abami b’abaheti n’abami ba Egiputa ngo badutere."baheraho barahaguruka, nimugoroba hari mu kabwibwi bata amahema yabo n’amafarashi yabo n’indogobe zabo uko urugerero rwakabaye barahunga ngo badashira.
Dusomye inkuru z’ababembe bane, igihe inzara yateraga i Samariya bigera igihe abantu batangira kuryana. Ababembe bari abantu bahabwaga akato bagakurwa mu bantu bagashyirwa inyuma y’ingando cyangwa y’umudugudu kugira ngo batanduza abandi. Soma Kuva 13 icyo gice cyose igice cya 14 cyo kivuga amategeko yo guhumanurwa k’umubembe.
Abagabo bane rero b’ababembe inzara yabagezeho babura uko bigira, ntibari bemerewe kwinjira mu murwa kuko bari bawukuwe mo kubw’ibibembe, Ariko muribo biyumvamo ko batagikwiye kubaho mu kato k’ububembe bemera gutera intambwe basanga ibibazo ntibari bazi niba bari bupfe cyangwa bari bucyire, ariko bafata icyemezo cyo kujya gushaka imibereho mu nkambi z’abasiriya n’ubwo bari abanzi babo, Imana ikorera igitangaza gikomeye mu muhati bagize, itabara ab’isamaliya bose, Nawe nubona byakomeye wabuze epfo na ruguru ujye wibuka ko Imana igutabara, Ni Imana ijya ikuraho ibyo twishingikirizaho byose ngo hato tutazabyirata ahubwo abazabibona bose bazahamye ko ari Imana itabara.
Ushyize mu bwenge bwacu, mu kugenda kubera n’uburwayi bari bafite, nta n’uwari kumva ko hari umuntu ukandagiye, ariko reka daa siko byagenze! Umva mu rugerero rw’abasiriya imirindi ya ba babembe yumvikanaga nk’ikiriri cy’amagare n’amafarashi mu matwi y’Abasiriya. Niko gutangira gutekereza ko batewe bacikamo igikuba, bumvaga ko kandi Umwami w’Abisirayeli ataje wenyine ahubwo atabaranye n’Abaheti n’Abanyegiputa. Icyo kiriri cyari kidasanzwe kuva batangira kurwana nabo.
Ibi bifite byinshi mu buryo by’umwuka byakubwira, ndagira ngo nkumenyeshe ko nubwo uri mu bibazo banza Imana imbere, Imuka mu kigero cyo Kwizera ubundi intambwe imwe gusa uteye iraza kumvikana nk’ikiriri cy’amagare n’amafarashi mu bigutera biguharitse umutima biva kuri satani umwanzi wacu, niyo yivugiye ngo ukwizera kwacu ni kungana n’akabuto ka Sinapi tuzabwira imisozi yimuke, Nawe humura umutabazi wawe ntari kure yawe, ari hafi aho bugufi bwawe. Erega twe ubundi ntacyo dushoboye ariko tuzajya tunesha tutarwanye kuko unesha ari muri twe, yemerere gusa urebe ngo irabigenza neza. Abasiriya byarabayobeye kugeza ubwo bafashe icyemezo cyo guhunga ngo badashira. Yesu arakuzi humura Haguruka mu kabwibwi utere iyo ntambwe yo kwikura mu kato k’ububembe, urebe ngo Papa wacu arateza imivurungano n’imidugararo mu bikubujije amahoro.
Byarangiye ababembe uko bagasodotse bagera mu rugerero basanga Imana yabatunganirije ameza. Haleluya Gutabarwa kw’Ab’isamaliya uziko kwavuye ku babembe? Ariko buriya Umwami ntiyibajije uko barwanye ari bane gusa kandi bo bari barananiwe? Aho bari bagiye gusabiriza bahageze bahita baba abatware, baba intwari z’igihugu disi kuko Yesu agira neza! Uziko nawe wabera benshi umuyoboro wo gutabarwa? Uziko niba ukiranuka uko utera intambwe usanga ibibazo umwanzi wari ubifungiranye atera indi asubira inyuma abirekura? None se niba Imana yiteguye gukorera ibikomeye mu bakiranutsi wowe urumva Yakwishimira gukorera muri wowe ?
Yesu aduhe imbaraga zo guhaguruka mu kabwibwi dusange ibisubizo byacu mu izina rya Yesu Kristo Amen.
Leonille NYIRASAFARI


text:
Andika uti: “Uhereye none hahirwa abapfa bapfiriye mu Mwami wacu”
Numva ijwi rivugira mu ijuru rimbwira riti “ Andika uti: “ Uhereye none hahirwa abapfa bapfira mu Mwami wacu”. Umwuka nawe aravuga ati “ Yee, ngo baruhuke imihati yabo, kuko imirimo yabo ijyanye nabo ibakurikiye”. Ibyahishuwe 14: 13
Haleluyaa. Imana ishimwe cyane. Aya amagambo yanditswe na Yohana, ubwo yari ku kirwa cy’ ipatimo, nuko Yesu akahamusanga akamuhishurira ibyendaga kuzabaho.
Mu buzima busanzwe dutinya gupfa, kuko biteye ubwoba ndetse akenshi n’inzira binyuramo kugirango bibeho akenshi iba igoye , ariko byanze bikunze, umuntu agira igihe cyo kubaho n’igihe cyo gupfa, kandi ni ibya buri wese. Ikigeretse kuri ibi, nuko urupfu rutungurana.
Nubwo nemera ijana ku ijana ko Imana ijya iteguza abantu bayo, ariko ntibabwira umunsi n’isaha. Hari ingero nyinshi muri bibiliya zemeza ibi:
“Uwiteka abwira Mose ati: “Dore igihe cyawe cyo gupfa kigeze bugufi”. Hamagara Yosuwa mwiyerekane mu ihema ry’ibonaniro, mbone kumwihanangiriza” Gutegeka kwa kabiri 31:14
“Kuko nzi yuko igihe cyo kunyagwa ingando yanjye kigiye gusohora vuba nk’uko Umwami wacu Yesu yamenyesheje. Ariko nzajya ngira umwete kugirango nimara gupfa muzabashe guhora mwibuka ibyo iminsi yose’. 2 Petero 1:14
Iyo nsomye amagambo nkaya , mpita nanjye nisabira Imana ngo ubwo itarobanura ku butoni nanjye izanteguze maze nshyire ibintu ku murongo! Amen nubwo nzi neza ko nk’umukristo nagombye guhora niteguye.
Bibiliya iratangaje, hari amagambo nasomye numva ni ubwa mbere nyabonye
“ Urupfu rw’abakunzi be ni urw’igiciro cyinshi mu maso y’Uwiteka” (Precious in the sight of the Lord is the death of His saints/ Elle a un prix aux yeux de l”Eternernel , la mort de ceux qui l’aiment) . Zaburi 116:15
Ibaze nawe nubwo wajyaga utinya gupfa, ngo urupfu rw’abakunzi be ni urw’igiciro cyinshi mu maso ye, mbese Imana ibireba mu buryo butandukanye nubwo tubirebamo! Imana Yo ngo iba igize umugisha wo kugusarura utishwe n’ibyaha! Yesu adutabare ni ukuri!
Iyi rero niyo mpamvu Yohana yategetswe kwandika ariya magambo ngo: Uhereye none hahirwa abapfa bapfiriye Mu Mwami Yesu.
Wari uzi neza ko n’abaganga bazi gutandukanya umuntu upfiriye mu Mwami Yesu, byonyine ukuntu umuntu ugiye gupfira muri Yesu n’undi ugiye gupfira muri satani barwara , biratandukanye cyane!!!! Ukuntu bashiramo umwuka cyangwa basamba birahabanye cyane!!!!
Umwe aremba atukana , avumana, yihebye, mu gihe undi ijuru riba ryatangiye kumureshya no kumwereka ko ryiteguye kumwakira, ari nayo mpamvu acya mu maso akajya yumva ahubwo arimo gukererwa kugenda. Hari mwene Data twabanye, we yatashye arimo guhanura ngo “ Wa musozi we wiyita iki imbere ya Zerubaberi, ngo uzakurwaho uhinduke ikibaya maze Zerubaberi atambuke anezerewe” Yesu ashimwe. Ibaze nawe!!! Yari yararwaye cyane, nyine umusozi w’uburwayi wagombaga kuvaho mwenedata agatambuka neza yinjira mu bugingo buhoraho!!!! Amen
Umuntu upfiriye muri Yesu rero ntibanavuga ko yapfuye, biba nk’igihe cya Lazaro ubwo Yesu yavugaga ko atapfuye ahubwo ko asinziriye, nuko nyine turasinzira. Yesu ashimweeeee
Gupfira muri Yesu rero nyine birategurwa , bigategurwa umuntu akiriho agihumeka, ukamushakaho ubucuti hakiri kare ubundi akazakwambutsa wa mugezi witwa rupfu agushyitsa aho ugomba gushyika! Umwami Imana akwishimire Mwene Data. Yesu agiye gusubira mu ijuru yasize abwiye abigishwa be ngo aho ari niho n’umugaragu we azaba.
Ibihe byiza kandi humura niba ukijijwe, urupfu Yesu yaruhinduye irembo . Wowe icyo usabwa ni ukumugumaho kandi ukajya uhora witeguye kuko wamenyeko kuri Yesu gupfa/gusinzira kwawe atari ikibazo ahubwo ni igisubizo. Kuri We ngo aba arokotse ibyago byenda gutera.
Ibihe byiza.


text:
Rwanda: Igihugu cyafashwe n’ abacanshuro, abaturage turibagirana.
Ejo bundi Depite Gatabazi Jean Marie Vianney aherutse kunyuza inyandiko ye mu binyamakuru bitandukanye, aho yakoresheje imvugo nyandagazi idakwiye umuyobozi asebya Bwana Faustin Twagiramungu kandi tuzi twese ko ari umugabo uvugisha ukuri. Gatabazi akaba yaribasiye Twagiramungu amuziza gusa ko yandikiye Perezida Paul Kagame ibaruwa amusaba gushakira igisubizo gihamye ku kibazo gikomeye cy’impunzi z’abanyarwanda zinyanyagiye ku isi yose. Ibitekerezo byanjye kuri iyo nyandiko ya Gatabazi nabinyujije mu binyamakuru byo mu Rwanda byasohoye iyo nyandiko ariko banze kubitambutsa.
Ndamutse nsubiye mu magambo asebanya uyu Gatabazi yanyujije mu binyamakuru asebya Rukokoma, naba ngiye kumera nka we, cyakora nakwibutsa Gatabazi ko baca umugani mu Kinyarwanda ngo ”utuka utamusubiza aba ari kwituka”. Nk’umuturage wabaye mu Rwanda mbere y’ úko FPR irubohoza, nkaba n’ubu nkirubayemo, nkaba narabonye Rukokoma yarahagurukanye imbaraga zo kurwanya ikinyoma no kuvuganira abakandamizwa; byari kuntangaza iyo Twagiramungu akomeza gukorana n’iyi ngoma ya FPR cyangwa se bakavuga rumwe nkurikije ububi n’ akarengane mbona ikorera abanyarwanda.
Ibi ndabivuga kuko Faustin Twagiramungu ariwe Rukokoma atigeze agaragaraho ibintu byo gukina politiki abogamiye ku bwoko runaka, ahubwo akaba yariswe umugambanyi ndetse n’ umuryango we ukaza kubizira kuko yavuganiraga impunzi z’ abatutsi zashakaga kugaruka mu gihugu; twabonye arwanya irondakarere ryari ryarokamye igihugu, twabonye arwanya ubwicanyi bwakorerwaga abahutu FPR igifata ubutegetsi aho i Gitarama Twagiramungu yamaganye ku mugaragaro ingoyi inkotanyi zari zigaruye mu gihugu mu gihe zagendaga ziboha abantu mu gihugu hose (akandoyi); muri icyo gihe Kagame yari mu mahanga, agarutse ageze i Kanombe abaza umuntu waba waravuze ibyo, Twagiramungu amubwirako ari we. Ndabyibuka rwose narabyiyumviraga kuri radiyo. Mu gihe Rukokoma yari amaze gushwana n’ inkotanyi akajya hanze muri 1995, abantu benshi twari tumutezeho ubuvugizi twataye morale, tuti ibyacu birarangiye. Ese Gatabazi wakomeje gukomba imbehe ya Kagame yakwibagiza ate abaturage ubutwari bwa Rukokoma!
Kandi koko ijuru ryatuguyeho ntawe utabibona. Ibi nandika aha mbihagazeho dore ndi mwarimu muri primaire kandi ndakuze, ariko nyamara Faustin Rukokoma arakenewe muri iki gihe tubangamiwe n’ íbi bibazo bikurikira:
-Kutwinjiza mu ishyaka rya FPR ku ngufu, tukarahira indahiro yo kwiboha, indahiro buri munyarwanda afitiye ubwoba kubera amagambo ayirimo, bikaba bigaragara ko ihishe umugambi mubisha.
-Politiki y'itekinika mu guhindura itegeko –nshinga, ibyo bikatwitirirwa twese nk'abaturage kandi tutabyemera.
-Inyerezwa, ifungwa, ndetse n’iyicwa ry’abantu ntihagire uhabwa ubutabera
-Abakozi batagira imishahara ijyanye n’igihe tugezemo cyane cyane kuri twe abarimu, abaganga n’abandi bari muri za servisi ziciriritse. Hagahembwa abo badepite, ba minisitiri, ba senateri, abasirikari bo mu nzego zo hejuru, rubanda twibera mu iterabwoba gusa.
-Ubusambo bukabije bwa bamwe mu bayobozi leta iduha ngo tubatore, none inzara ikaba yaratongoye mu gihugu .
-Ubushomeri bukabije ndetse n’abana batiga atari uko babuze ubwenge ahubwo bazira ukwikanyiza kw’abayobozi badashaka kuzana demokarasi mu gihugu, bigatuma amahanga yarahagaritse imfashanyo nyinshi z'abatishoboye na nkeya zitanzwe zikaribwa n'abayobozi bakuru.
-ubwoko bumwe bukandagira ubundi kugeza ubwo akazi n'ibindi byiza by'igihugu bihabwa ubwoko bumwe gusa bw'indobanure.
Turashaka Rukokoma Twagiramungu Faustin, naze avuge, adufashe duhindure ibintu, naho ubundi turashize. Kandi mbisubiremo, FPR ishatse icishe make dore ko ngo batangiye no gutera abo bavukana na Rukokoma babasaba guharabika Twagiramungu, naho ubundi kireka nataza; yaba umuhutu yaba umutwa yaba umututsi bazamujya inyuma kandi ntawe uzababuza noneho.
Mbashimiye ko muzantangariza iyi nkuru .kandi muzashyireho amafoto menshi ya Twagiramungu twongere tuwibuke, muzashyireho n’iya Kagame noneho turebe ukwiriye kuvugira ababaye ari inde.Murakoze.
Umusomyi wa veritas i Kigali


text:
Kurikirana ikiganiro Korali Mamajusi yabyaye Rose Muhando yagiranye na agakiza.org
Mamajusi Choir ni Korali ikorera umurimo w’Imana mu itorero ry’abangilikani mu gihugu cya tanzaniya, ikaba ari imwe mu zimaze kuba ubukombe dore ko yatangiye umurimo w’Imana mu mwaka wa 1975, yatangijwe n’abaririmbyi 11 kuri ubu ifite abasaga 55.
Mu kiganiro kirambuye agakiza.org yagiranye n’umutoza w’iyi korari yatubwiye byinshi bamwe batari bayiziho, mukaba mugiye gukurikirana ikiganiro cyose,
Ag: Twagirango mutangire mutwibwira, amazina yanyu n’imirimo mukora muri Korali?
Mamaj: Amazina nitwa Tito Sambayi, ndi umunyamabanga wa korali nkaba n’umutoza (Dirigeant) wa korali, Korali yacu yatangiye mu mwaka w’1975 itangizwa n’abaririmbyi 11, ubu tuvugana turi abaririmbyi 75.
Ag: Birumvikana ni korali imaze igihe kinini, ese mu gutangira umurimo byari biboroheye nk’uko ubu biri, byari bimeze bite?
Mamaj: Mu gutangira twahuye n’intambara nyinshi, korali yacu iri hagati mu mujyi, benshi mubahasengera ntago ari ba kavukire, umuririmyi araza ukamwigisha umuziki yamara kuwumenya akigendera, bigatuma korari idakomera uko ibyifuza, Urugero : Rose Muhando ninjye wamwigishije kuva akiri umwana kugeza atandukanye natwe, yabonye amaze kugira ibyo amenye ahita ava Moshi yigira kuba Dodoma, urumva ko iyo ari imbogamizi ikomeye. Nawe urabona byari kuba bimeze gute iyo tuba turi kumwe na rose Muhando heheheheh.
Ag: Ehh Birumvikana, Ese uretse Rose Muhando hari abandi baririmbyi baba baragiye batera imbere bakava muri Korali yanyu?
Mamaj: Yego barahari, Beatrice Muhone, ni umuririmbyi w’indirimbo z’ivugabutumwa abo bose bavuye iwacu,Miriam Rokindo ubu ari I Dar’Essalam gusa Mama we turacyaririmbana muri barahari benshi cyane.
Ag : Ubundi iyo abantu bateye imbere gutya muri rusange abantu bakagombye kubishimira, ese kuki mwe mubibara nk’ikibazo?
Mamaj: Natwe turishima rwose gusa twarushaho kwishima cyane bakomeje kuririmbana natwe, bashaka bagakomeza bakaririmba no kugiti cyabo, kuko Kwigisha umuntu ntago byoroshye, bigutwara imbaraga nyinshi, iyo amaze kugira ubumenyi utangira kugira ibyiringiro ko agiye gufasha abaririmbyi bagenzi be, yarangiza akigendera.
Ag : Hanyuma noneho mwatubwira, muri urwo rugendo rurerure rwose kugeza ubu mugeze kuki?
Mamaj: Tumaze kunguka byinshi muri uru rugendo, dufite iduka rinini ryacu ricuruza indirimbo zacu, dufite kompanyi icuruza Bibiliya, vuba aha ubwo twakoraga album yacu yenda gusohoka, hari umuntu waduhaye studio itunganya umuziki, ubu ni iyacu, yaduhaye microphone 14 n’amaguru (stand) yazo, yaduhaye imyenda ya korale yo kwambara, yatwemereye kandi kuzaduha imodoka( Bus ) yo gutwara korali, ikigeretse kuri ibyo kubw’agakiza Imana yaduhaye, chorale yacu iririmbira mu kuri no mu mwuka, iyi ni imyungu ikomeye, nabashije kwigisha abantu batandukanye ndetse ubu bamwe baracurangira amatsinda akomeye,
Ag : Binteye kukubaza akabazo k’amatsiko, ni wowe mwarimu wigisha umuziki Ese utegura gute abazagusimura mu gihe uzaba utagishoboye?
Mamaj: Murakoze cyane, Nk’uko mwabibonye korali yacu irimo urubyiruko bagera kuri 12, aba bose barimo kwiga, dufite 8 muri bo ubu bageze ku rwego rwo kuba bakwigisha abandi baririmbyi gucuranga, hahahah n’ubu rwose ndamutse mvuye muri korali nta kibazo yagira,
Ag : Murakoze kuri icyo gisubizo, none kuri ubu mufite indirimbo zingahe, iz’amajwi n’iz’amashusho?
Mamaj: Audio dufite Album 14 naho video ni eshatu hamwe n’iyi ya kane turimo gutunganya,
Ag: Muri korale ikorera umurimo w’Imana mu gihugu kimwe muri East Africa, Ese muteganya gute kuba mwagera hose muri East Africa ?
Mamaj: Dushmira Imana cyane kuko twakoranye igihe kinini n’abantu bo muri Kenya na Uganda, none kuri ubu twisanze mu Rwanda kubwa Korali Impuhwe (yo mu itorero rya ADEPR-Rubavu), tukaba twifuza ko ubwo twageze mu Rwanda, twamenyekana mu Rwanda nk’uko twamenyekanye mu bindi bihugu, twakunze cyane igihugu cy’u Rwanda, abantu baho ni abantu beza, ndetse binanyuze muri mwe abanyamakuru, nimubidufashamo tuzarushaho kumenyekana.
Ag : Kugirango indirimbo zanyu zirenge imbibe za East Africa hari indimi zindi zigomba gukoreshwa, none uretse igiswahiri hari izindi ndimi muririmba mo ?
Mamaj: kuri ubu dufite indirimbo z’icyongereza n’igiswahiri, ariko tugize umugisha wo kubona abarimu batwigisha igifaransa ndetse n’ikinyarwanda twabikora rwose.
Ag:ukurikije iterambere mugezeho ni iyihe nama mwagira abandi baririmbyi bakiri hasi?
Mamaj: Icya mbere twababwira ni uko baririmbira mu kuri no mu mwuka, nibaririmbira mu mwuka, mubyo bahura nabyo byose Imana izigaragaza, urwo nirwo rufatiro, hari igihe mushobora kuririmba mufitemo abasinzi, abasuzugurana, ariko nababwira ngo Imana ntivangavanga, nuririmbira mu kuri no mu mwuka Imyungu ni nyinshi cyane.
Ag: Ukurikije itorero musengeramo rya Anglican, na ADEPR mufitanye ubushuti hari ibyo mudahuza (discipline), ese mubona bidashobora kubabera imbogamizi ?
Mamaj : Ntago bishoboka kubera iyi mpamvu : Mu ijuru nta torero nta n’idini ribayo, tugereranije hano mu isi, amadini ni nk’amashyaka, iyo buri wese yiyamamariza gutorwa buri wese yerekana ibye nyamara Perezida akaba ari umwe, ni nayo mpamvu, ADEPR na Anglican mu ijuru tuzaba turi hamwe, ntakintu rero giteze kutubera imbogamizi.
Imwe mu ndirimbo zabo
https://www.youtube.com/watch?v=sHjR-nLiisE
Ernest/agakiza.org i Rubavu


text:
sam.
04
mai
2013
ISOMO RYA MBERE
Ibyakozwe n’Intumwa (Intu 7, 55-60)
Sitefano ari imbere y’abamushinjaga, 55yuzura Roho Mutagatifu, ahanga amaso ijuru, abona ikuzo ry’Imana na Yezu ahagaze iburyo bw’Imana. 56Nuko aravuga ati “Dore ndabona ijuru rikinguye, n’Umwana w’umuntu ahagaze iburyo bw’Imana.” 57Bahera ko bavuza induru, bipfuka mu matwi maze bamwiroheraho icyarimwe. 58Baramukurubana no hanze y’umugi, bamutera amabuye. Abamushinjaga bari barambitse imyambaro yabo imbere y’umusore witwa Sawuli. 59Igihe bamuteraga amabuye, Sitefano asenga agira ati “Nyagasani Yezu, akira ubuzima bwanjye.” 60Nuko arapfukama maze atera hejuru ati “Nyagasani, ntubahore iki cyaha.” Ngo amare kuvuga ibyo araca.
ZABURI (Zab 97 (96), 1.2b, 6.7c, 9)
Inyik/ Kristu wazamuwe mu ikuzo, ni Nyagasani.
Uhoraho ni Umwami ! Isi nihimbarwe,
abaturiye inkombe nibasagwe n’ibyishimo !
Ubutabera n’ubutarenganya ni ikibanza cy’intebe ye.
Ijuru riramamaza ubutabera bwe,
maze imiryango yose ikarangamira ikuzo rye.
Bigirwamana mwese, nimupfukame imbere ye !
Kuko wowe Uhoraho,
uri Musumbabyose ku isi yose,
utambutse kure imana zose.
ISOMO RYA KABIRI
Ibyahishuriwe Yohani Intumwa (Hish 22, 12-14.16-20)
Jyewe Yohani, numvise ijwi rimbwira riti 12“Dore ngiye kuza bidatinze, kandi nje mfite ibihembo nateganyije, kugira ngo ngororere buri muntu nkurikije ibikorwa bye. 13Ni jyewe Alufa na Omega, Uw’ibanze n’Uw’imperuka, Intangiriro n’Iherezo. 14Hahirwa abamesa amakanzu yabo kugira ngo bagire uburenganzira ku giti cy’ubugingo, kandi ngo binjire mu murwa banyuze mu marembo yawo. 16Jyewe Yezu, nohereje umumalayika wanjye kugira ngo ababwire ubu buhamya bugenewe za Kiliziya. Ndi inkomoko y’umuryango wa Dawudi ; inyenyeri yakirana mu rukerera.” 17None Roho n’umugeni baravuga bati “Ngwino !” Ubyumvise na we navuge ati “Ngwino !” Ufite inyota naze, n’ushaka naze ahabwe ku buntu amazi y’ubugingo.
18Ni jyewe ubihamya, mbwira umuntu wese wumva amagambo y’ubuhanuzi buri muri iki gitabo. Nihagira ugira icyo yongeraho, Imana izamwongerera ibyago byanditswe muri iki gitabo ! 19Nihagira kandi ugira icyo agabanya ku magambo ari muri iki gitabo cy’ubuhanuzi, Imana izavanaho umugabane yagombaga kubona ku giti cy’ubugingo, n’umwanya mu murwa mutagatifu, uko byanditswe muri iki gitabo ! 20Uhamya ibyo ngibyo aravuga ati “Koko ngiye kuza bidatinze !” Amen, ngwino Nyagasani Yezu !
IBANGONDIRIMBO RIBANZIRIZA IVANJILI (Yh 14, 18)
Alleluya Alleluya.
Nyagasani ntabasize muri imfubyi :
azagaruka abasange,
maze umutima wanyu uzasagwe n’ibyishimo.
Alleluya.
IVANJILI
+ Yohani (Yh 17, 20-26)
Muri icyo gihe, Yezu agiye kuva kuri iyi si ngo asange Se, yubuye amaso areba hejuru maze asenga agira ati 20“Si bo bonyine nsabira, ahubwo ndasabira n’abazanyemera babikesha ijambo ryabo, 21kugira ngo bose babe umwe. Nk’uko wowe Dawe uri muri jye, nanjye nkaba muri wowe, ndasaba ko na bo bunga ubumwe muri twe, kugira ngo isi yemere ko ari wowe wantumye. 22Kandi ikuzo wampaye nanjye nararibahaye, kugira ngo babe umwe nk’uko natwe turi umwe ; 23mbe muri bo, nawe ube muri jye kugira ngo bagere ku bumwe bushyitse, maze isi imenye ko wantumye kandi ko wabakunze nk’uko wankunze. 24Dawe, ndashaka ko aho ndi, abo wampaye na bo tuhabana kugira ngo babone ikuzo ryanjye wampaye, kuko wankunze isi itararemwa. 25Dawe w’intungane, isi ntiyakumenye ariko jye narakumenye, n’aba kandi bamenye ko ari wowe wantumye. 26Nabamenyesheje izina ryawe kandi nzakomeza kuribamenyesha, kugira ngo urukundo wankunze rubabemo, nanjye kandi mbabemo.”


text:
Umuyobozi w’umujyi wa Kigali arishimira ubwitange n’imyumvire y’abaturage b’Umurenge wa Bumbogo mukwikemurira ibibazo ndetse akabazeza ko ibibazo by’imihanda bihavugwa Umujyi n’Akarere ka Gasabo bazabunganira kugirango ikorwe.
Ibi umuyobozi w’umujyi wa Kigali Monique Mukaruriza yabivuze kuri uyu wa Gatandatu tariki 28 Gicurasi 2016 ubwo yifatanyaga n’abaturage b’umurenge wa Bumbogo mu muganda rusange usoza ukweza kwa Gicurasi.Uyu muganda ukaba wararanzwe no gukora imihanda igize umudugudu mushyashya batashye kuri uwo munsi .
Muri uyu murenge hakunze kuvugwa ibibazo by’imihanda mibi kandi inzego zibishinzwe zigasiganira kuyikora nk’uko mwabisomye mu nkuru twabagejejeho tariki ya 10 Gashyantare 2016.
Nyuma yo gukorana umuganda n’abaturage bo muri uyu Murenge umuyobozi w’umujyi yabashimiye imbaraga n’umurava bashyira mukwikemurira ibibazo ndetse ababwira ko n’ikibazo cy’imihanda bafite banafite ingufu zo kuyikorera noneho umujyi n’Akarere ka Gasabo bakaza babunganira.
Meya Mukaruriza akaba yaragize ati: Havuzwe ibibazo by’imihanda ariko iyi ngiyi iri aha ngaha iteguranywe umusingi ngira ngo rwose ni imihanda myiza kandi ni imihanda igaragara ko imbaraga z’abaturage zizayikora wenda Akarere(Gasabo) n’umujyi wa Kigali tukaza tubunganira.
Meya Mukaruriza yakomeje avuga ko akurikije imbaraga n’ubushake yabonanye abaturage bo mu murenge wa Bumbogo bashobora nabo kwiyubakira kwikorera umuhanda abayobozi bakaza babunganira.
yagize ati:Ariko bigaragara ko mufite ubushake n’imbaraga zo kubaka umuhanda abantu bakazatangira kubaka hari imihanda isobanutse. Umujyi wa Kigali ufatanyije n’Akarere ka Gasabo ndetse n’umurenge wa Bumbogo tuzakomeza gufatanya namwe kugirango twikemurire ibibazo.”
Umuyobozi w’umujyi wa Kigali yifatanyije n’abaturage mu muganda wo gukora umuhanda
Uyu muyobozi kandi yashimiye abaturage bo muri uyu Murenge bemeye gutanga ubutaka batabanje kugorana ngo basabe ingurane ariko avuga ko bidakuraho ko ingurane zabo niziboneka bazazihabwa .
yagize ati: Nagirango nanone nshimire abaturage kuba abaturage barumvise umushinga vuba bakumva ko ari umushinga uzabagirira akamaro bakemera gutanga ubutaka batabanje kubona ingurane,hariya twacanga umuhanda nabonye hari abaturage bataze metero 2 uzamuka ujyaruhuguru y’umuhanda nagirango icyo kibe igikorwa cyiza mwese mwishimira kandi mwihe amashyi birumvikana ko n’ingurane zigomba gushakwa ariko igihe zitaraboneka iyo abantu bashyize hamwe umushinga urakunda.
Ni kenshi abaturage batuye mu duce tubarizwa muri uyu murenge wa Bumbogo mu Karere ka Gasabo bakoresha umuhanda uva Zindiro werekeza ahitwa Masizi, Birembo, Gasanze ndetse na Nyacyonga, bakunze gutakambira inzego za leta ngo zibakorere uyu muhanda ariko ukumva inzego zigenda zitana ba mwana k’ugomba gukora uwo muhanda nk’uko Makuruki.rw yanditse iyi nkuru tariki 10 Gashyantare 2016.
http://www.makuruki.rw/IMIBEREHO-MYIZA/ijwi-ry-umuturage/article/Gasabo-Abatuye-Masizi-na-Birembo-barasa-ko-leta-yabubakira-umuhanda-kuko-bagiye-guhera-mu-bwigunge


text:
Ejo nahuye n’umwe mu bayoboke b’inyigisho "z’ubuntu butangaje" bashingira cyane ku nyigisho ivuga ko "iyo umuntu akijijwe aba ahawe uburenganzira bw’ubugingo buhoraho ngo naho yakora ibyaha nyuma ntacyo bihindura!
Yanyumvisaga ukuntu Imana yarangije kudukunda...itakwisubira! Ariko se nibyo? Umuhungu akunze umukobwa akamugira umu "fiancée" nyuma akamenya ko uwo mukobwa yitwara nabi...yiyandarika mu busambanyi...yakomeza ku mukunda ngo kubera y’uko yamukunze?
Twagiranye ikiganiro mwumvisa ukuntu ubuntu avuga budufasha kwemerwa n’Imana ariko ko agakiza umuntu ashobora kugatakaza! Ndashima Imana ko twarangije ikiganiro ambwira ko yifuza ko nazahura nawe n’abana be 5 kugirango mbafashe kumva neza icyo ubuntu busobanura.
Nibutse ko duhabwa agakiza ku buntu ariko ko "Ubuntu budusaba gukiranuka".
Paholo ati: Abaroma 6:1 - Nuko tuvuge iki? Tugumye gukora ibyaha ngo ubuntu busage? Ntibikabeho! Mbese twebwe abapfuye ku byaha, twakomeza kuramira muri byo dute?
Agakiza duhabwa ku buntu katwemerera kwinjira mu nzira igana mu ijuru...kadukura mu nzira y’irimbukiro. Iyo uwahawe agakiza asubiye mu byaha aba yikuye mu nzira yagezemo ku buntu. 2 Petero 2:20-22...ibafashe kumva neza akaga ko gusubira inyuma!
Rev. Dr. Fidele Masengo Foursquare Gospel Church


text:
Madamu Ellen G. White yarafite impano y’umwuka w’ubuhanuzi yabayeho hafi y’ubuzima bwe bwose mu kinyejana cya cumi n’icyenda (1827-1915), Kugeza uyu munsi inyandiko ze zirakomeza kuvugurura imbaga y’abantu hirya no hino ku isi. Mugihe cyose yabayeho yanditse inzandiko ngiranama zirenga 5,000 n’ibitabo 40; ariko ubu,harimo n’ibitabo byakusanyijwe bivuye mu zindi nzandiko zitarizarashyizwe mu bitabo zingana n’impampuro 50,000, ubu hari ibitabo birenga 100 mu rurimi rw’icyongereza.
Mumateka y’isi, niwe mwanditsi w’umugore wenyine wabashije kwandika ibitabo byasemuwe mundimi nyinshi birenze abandi banditsi, kandi ni nawe mwanditsi w’umunyamerika kazi wasemuwe kuruta abandi banditsi haba mu bagore cyangwa abagabo.
Inyandiko ze zivuga kungingo nyinshi zijyanye no kwizera, uburezi, imibaniren’abandi, kubwiriza, ubuhanuzi, gutanga ubutumwa mu Nyandiko, kubungabunga ubuzima, n’ibyerekeye imiyoborere myiza. Igitabo cye cy’inkora mutima cy’ubuzima bw’umukirisito “Kugana Yesu”, cya sobanuwe mu ndimi 140
Abadiventiste b’Umunsi wa Karindwi bizera ko Madame Ellen White yarafite umpano irenze iyumwanditsi usanzwe; bizera yuko yari yarahamagawe n’Uwiteka nk’Intumwa y’umwihariko, kugirango ahamagarire abatuye isi gushishikarira kwiga Ibyanditse byera no gufasha gutegura abantu kugaruka kwa kabiri kwa Yesu Christo.
Kuva afite inyaka 17 kugeza apfuye nyuma y’inyaka 70, Imana ya muhaye iyerekwa kandi Imuha n’inzozi zigeze 2000. Kwerekwa kwe kwashoboraga kumara igihe kiri munsi y’umunota kugeza ku masaha 4. Ubumenyi n’imiburo yahawe biturutse murizo nzozi no kwerekwa yarabyanditse kugirango bibashe kugezwa ku bandi. Inzandiko ze z’umwihariko zemerwa naba Diventiste b’Umunsi wa Karindwi, nk’inzandiko yahawe n’Imana, kandi agaciro kihariye kinyandikoze zemerwa nabasonyi bose muri rusange.
Nkuko byanditse mumahame y’inyizererere y’Abadiventiste b’Umunsi wa Karindwi, …“Inzandiko za Ellen White ntabwo zisimbura Bibiliya”. Ntabwo zinashirwa kurwego rumwe na Bibiliya. Ibyanditswe byera nibyo shingiro, inzandiko ze n’izabandi zikwiriye kugenzuzwa iza Bibiliya. (Seventh-day Adventists Believe . . . , Ministerial Association, General Conference of Seventh-day Adventists, Washington D.C., 1988, p. 227).
Kandi Ellen White yongeyeho avuga ko, “nubwo Uwiteka yagaragaje ubushake bwe kubantu abinyujije mw’Ijambo rye, ntabwo byakuyeho kwigaragaza no kuyoborwa n’Umwuka Wera. Bityo, twasezeraniwe Umwuka Wera n’Umucunguzi wacu kugirango wumvikanishe Ijambo ku bagaragu Be, ngo Ubamurikire kandi Ubafashe kurikomeza.
Munyandiko ze muzahasanga amateka muburyo burambuye y’ubuzima n’imirimo y’Umugore w’imboneka rimwe, wasuzumwe muburyo bwose buranga “Umuhanuzi”nkuko biboneka muri Bibiriya.
Ellen G. White` s Act


text:
Urushyi rw’akaboko ni inyama y’akaboko iciriye mu nkokora usubiza ku gatuza.
Ibikoresho
Urushyi rw’akaboko k’ihene 1kg
Ibitunguru 2 by’umutuku binini bikase
Tungurusumu uduce 4 dusekuye
Ikiyiko kinini cy’amavuta ya beurre/butter cyangwa blueband (margarine)
Amazi
Ibirungo by’ifu ( Maggi 2, Beef Masala agace k’akayiko , agasenda ka poivre noir agace k’akayiko, n’ agace k’akayiko kamuscade )
Uko itegurwa
Fata akaboko k’ihene gaciriye mu nkokora
yitogose mu mazi ayirengeye ishye idakaze
fata beurre cyangwa blueband uyishyushye mu yindi safuriya
shyiramo ka kaboko anyum ugaragure ifate irange
shyiramo ibitunguru na tungurusumu bigafata irange wabona bigiye gufata hasi ukajya ushyiramo utuzi duke
Maggi, beef masala, muscade,poivre noir
shyiramo utuzi duke nk’agace k
agakombe ku muriro muke, upfundikire ucanire bise n’umuhondo
yitegure utayikase
Ushobora kuyitegurana n’ibitoki cyangwa ibirayi byokeje cyangwa bitetse ifiriti.
Imyororokere
Inyama y’urushyi rw’akaboko k’ihene (Ragoût)
Urushyi rw’akaboko ni inyama y’akaboko iciriye mu nkokora usubiza ku gatuza.
Labels: guteka, ifunguro ribanza, igikoni


text:
Hari imyenda abantu bose bashobora kwambara bakaberwa dore ko hari imyenda bamwe batambara bitewe n’imyezerere yabo cyangwa se imyumvire yabo.
Iyi kanzu rero yo yakwambarwa n’abantu bose, baba abarokore bakunda kwambara bikwije baba n’abandi bantu basanzwe b’abasirimu bambara imyenda yose yaba imireremire cyangwa imigufi kuko iyi kanzu iba ikeye kandi igaragara neza.
Mu gihe wambaye ikanzu nk’iyi iri hagati, itari ngufi kandi ntibe ndende jya ugerageza gushaka agasakoshi n’inkweto bikeye kugirango urusheho gusa neza.
Ikanzu yambarwa n’abantu bose
Hari imyenda abantu bose bashobora kwambara bakaberwa dore ko hari imyenda bamwe batambara bitewe n’imyezerere yabo cyangwa se imyumvire yabo.
Labels: kwambara
2 comments:
- chenlina said...
-
oakley sunglasses
uggs outlet
adidas trainers
pittsburgh steelers jerseys
timberland boots
christian louboutin uk
jordan retro
uggs outlet
coach outlet store online
louis vuitton handbags
chenlina20161021
- October 20, 2016 at 7:44 PM
- xumeiqing said...
-
20161022meiqing
coach outlet
gucci handbags
ed hardy clothing
polo ralph lauren outlet online
canada goose
gucci handbags
true religion outlet store
ugg outlet
burberry outlet
adidas nmd
- October 21, 2016 at 4:18 AM


text:
Tera intambwe usanga Yesu, agukure munsi y’imbaraga z’icyaha zagutsikamiye.
Ubuzima bukomeye, imibereho itari myiza no gushaka amaramuko, ni bimwe mu bituma abantu benshi bashakisha uburyo butandukamye bwo kubitambuka, maze habaho gushoberwa, bamwe umutima wabo ukabemeza kwicira inzira, bityo bakisanga mu byaha bitari bimwe kandi kubyikuramo bikabananira, bikarangira bibereye muri urwo ruzitiro, ndetse umuntu akumva nta bindi byiringiro asigaranye, nyamara nshuti naho byaba byarakubayeho ndakwifuriza ko watera intambwe ugasanga Yesu, kuko hakiri amahirwe maze agukure munsi y’imbaraga z’ibyo byaha zagutsikamiye, ugende wemye.
Ijambo ry’Imana ritubwira neza ko Yesu yaje mu isi, aje gucungura no kubohora umunyabyaha ku ngoyi yari ariho (Matayo 1:21) , ndetse ko yaje kumuzura kuko yari apfuye azize ibyaha n’ibicumuro bye (Abefeso 2:1-2), ibi rero byerekana ko mugihe habayeho kumwizera (Yesu),nta rupfu rw’iteka,ndetse ntacyo umuntu aba agitwawe n’imbaraga z’icyaha, ahubwo arahindurwa nk’uko Pawulo yakomeje abyandika agira ati “kandi natwe twese twahoze muri bo dukurikiza ibyo kamere yacu yifuza, tugakora ibyo kamere n’imitima byacu byishakira kandi kubwa kavukire twari abo kugirirwa umujinya nk’abandi bose (Abefeso 2:3)”.
Akenshi ikizakwereka ko umuntu ari munsi y’uburetwa bw’icyaha, uzasanga nta mahoro agira kabone n’aho yaba agaragara ko ntacyo abuze (Yesaya 48:22), nta byiringiro by’ubugingo buhoraho (Abaroma 6:23), ahorana amaganya, muri we aziko nta kiza cyamuvaho, aziko bose batubaha Imana n’ibindi bitari bimwe. Ubu buretwa abantu baterwa n’icyaha rero, usanga butaza ngo bwiture ku muntu nk’impanuka, ahubwo biza buhoro buhoro, bikagera aho biba imungu mu buzima bw’umuntu, ndetse wanamuganiriza akakubwira ko nta kundi yabigenza, Ariko ndakwinginga ngo utekereze neza wibuke umuzi wabyo maze uyu munsi unyemerere dukure umuti ukiza kuri Yesu.
Wowe waba warahuye n’aka kaga ndagirango nkukumbuze amahoro aba muri Yesu, maze ubikunze, utere intambwe usange yesu, wiyambure uwo mutwaro ukuremereye, Nawe aragushaka kandi numwemerera aratura muri wowe, maze nawe wigumire muriwe usezere icyaha none (1 Yohana3:6), Dore uraremerewe nyamara menya ko ubwo buzima ucamo, twese nibwo tubamo, isi utuyemo ntago ari iyawenyine gusa, n’abandi niyo babamo kandi bakubahisha Imana, Ese ye ugirango abapfakazi bagaburire imiryango yabo ni ngombwa ngo basambane ? , erega kwiba sicyo gisubizo ! kuko hari n’abadafite ibyo ufite kandi babayeho, none se nshuti ukeka ko icyo kinyoma wahimbye kimaze imyaka kigucira urubanza uzakinjirana mu ijuru, menera satani amabanga ye maze umusezerere ubone amahoro kandi humura ntacyo uzaba.
Imana iragushaka kandi ntago izananirwa kukubeshaho binyuze mu Mucyo, niwemera iraguhindurira amateka ikwambure uwo mwambaro w’icyaha, mugihe bakwitaga muriganya, numwemerera araguhindurira izina, erega bari bazi ko nta cyiza washobora, ariko yesu araguhindura mushya bose bibatangaze, maze uhinduke umugishwa nama, kuko na Yakobo yamaze imyaka myinshi ari umuriganya ariko umunsi umwe aimana imuhindurira amateka, ntiyongera kwitwa umuriganya ukundi ahubwo ahinduka ubwoko bw’Imana ((Isirayeli (itangiriro 32:23-33)),Nawe uri uw’igiciro imbere y’Imana, fata umwanzuro none, tambuka umusange agukize .
Ernest RUTAGUNGIRA


text:
Icyo kibazo cyatangiye kugaragara mu kwezi k’Ugushyingo 2016, bituma abaturage bo muri iyo mirenge bajya kuvoma amazi y’ibishanga kuko kuva ubwo nta mazi yari akiza mu mavomo yabegerejwe.
Amazi yatangiye kubura nyuma yuko isosiyeti yitwa SOCOTRIM yacungaga umuyoboro w’amazi wa Mbizi, ukwirakwiza amazi muri ako gace, yahagarikaga imirimo kubera imikorere mibi ishinjwa.
Amazi y’uwo muyoboro aboneka hifashishijwe umuriro w’amashanyarazi, uha imbaraga moteri iyakurura.
Kubura kw’ayo mazi byanatumye ibigo by’amashuri n’amavuriro nabyo bibura amazi ariko ibifite ibigega bifata amazi, batangira kwifashisha ayo mu bigega.
Nko ku bitaro bya Remera Rukoma bageze aho n’amazi yo mu bigega arashira, kuburyo ngo abantu bagemuriraga abarwayi amazi.
Ariko ubuyobozi bw’ibyo bitaro bwafashe gahunda yo kugura umuriro wo gushyira muri “Cash Power” y’imashini ikurura amazi y’umuyoboro wa Mbizi. Kuri ubu muri ako gace ibyo bitaro n’ibyo bibona amazi gusa.
Kubera icyo kibazo cyo kubura amazi kandi kuri ubu abakozi bakora isuku ku biro by’Akarere ka Kamonyi, bajya kuvoma mu gishanga kugira ngo babone amazi yo gukoresha isuku.
Umunyamabanga nshingabikorwa w’Akarere ka Kamonyi, Bahizi Emmanuel avuga ko mu bibazo Rwiyemezamirimo wacungaga uwo muyobozi w’amazi asize harimo kutishyura amashanyarazi akoresha moteri ikurura amazi.
Akomeza avuga mu cyumweru cyatangiye tariki ya 12 Ukuboza 2016, ikibazo cy’amazi kizatangira gukemuka kuko hagiye gushakwa undi muntu ucunga uwo muyoboro.
Agira ati “Ku wa mbere (tariki 12 Ukuboza 2016) turara tubonye undi muntu waba acunga umuyoboro mu buryo bw’agateganyo. Ndumva nahandi bazaba babonye amazi bitarenze ku wa kabiri (tariki ya 13 Ukuboza 2016).


text:
Ntimwiganyire - Abwira abigishwa be ati "Ni cyo gituma mbabwira nti "Ntimukiganyire ngo mutekereze iby’ubugingo muti ‘Tuzarya iki?’ Cyangwa iby’umubiri muti ‘Tuzambara iki?"- Luka 12:22
Abakristo bamwe iyo bahuye n’ ibibazo bacika intege, bakibagirwa ko hari Imana ishobora byose. Imana iragukunda , burya iyo wibwira ko yakuretse yo si ko iba ibibona. Ikunda abantu yaremye kandi ntizigera ibareka. Abari mu mababa y’ Uwiteka Imana naho isi yahinduka bo barashinganye. Bibiliya itwereka ko mu gihe ibyaha byari bigwiriye mu isi , Imana yohereje Umwana wayo Yesu Kristo kugira ngo acungure abari mu isi yose. "Kuko Imana itatumye Umwana wayo mu isi gucira abari mu isi ho iteka, ahubwo yabikoreye kugira ngo abari mu isi bakizwe na we" – Yohana 3:17
Si ibyo gusa , ahubwo na nyuma y’ uko Yesu Krsito adupfira, ku munsi wa gatatu yarazutse asubira mu ijuru kandi ntibivuze ko guhera icyo gihe imbabazi zakuweho ahubwo zariyongereye. Kuko nanubu Imana yicaye ku ntebe y’ imbabazi yiteguye kubabarira umuntu wese uyisanze. Kandi nk’ uko Yesu Kristo yari ateze amaboko , ahamagara abantu bo mu mahanga yose, abarushye n’ abaremerewe ngo baze bamusange abaruhure nanubu aracyateze amaboko yakirana impuhwe umusanze, agakiza umwizeye.
Nonese kuki wiheba , ugacika intege, ugahagarika umutima nk’aho umurengezi wawe atakiriho? Mu gihe umukristo yihannye ibyaha, akizera Yesu Krsito; Bibiliya ivuga ko adakwiye guhangayikishwa n’ ibyo anyuramo hano mu isi . "Ntimuhagarike imitima yanyu, mwizere Imana nanjye munyizere. Mu rugo rwa Data harimo amazu menshi: iyaba adahari mba mbabwiye, kuko ngiye kubategurira ahanyu" - Yohana 14:1-2
Wikihebeshwa n’ ibyo ubona, hanga amaso kuri Yesu Kristo wagukunze urukundo rukomeye; utaratinye no gupfa urupfu rwo kumusaraba. Wikishingikiriza ku bantu kuko bo baratenguhana, ahubwo izere Imana. "Ikoreze Uwiteka urugendo rwawe rwose, abe ari we wiringira na we azabisohoza" - Zaburi 37:5


text:
’‘Mukomereshejwe imbaraga zose nk’ubushobozi bwayo n’icyubahiro bungana, ngo mubone uko mwiyumanganya muri byose mukihanganana ibyishimo’’ Abakolosayi 1:11.
Mu ngorane z’umuntu wese aba afite uwo areba. Umwana areba umubyeyi,umukozi akareba umukoresha, umugaragu n’umuja bakareba shebuja cyangwa nyirabuja. Ku mukristo naho aba bose waba ubafite cyangwa se utanabafite ariko mu bibazo byawe uwo gutumbirwa ni Kristo.
Iyo dukijijwe duhinduka abana b’Imana ku bw’amaraso ya Yesu, ubwo rero duhanga amaso ku mubyeyi mu bitugoye kuko niho dutegerereza gutabarwa kwacu.
Nk’abakristu, dukeneye imbaraga ziva mu ijuru mu buzima bwacu bwa buri munsi kugira ngo tubeho nk’uko Imana ishaka. Twakira izo mbaraga mu kwizera, igihe cyose duhanze amaso kandi tukiyegurira uwicishije bugufi ku bwacu; umugwaneza, kuri ubu wambaye ikamba ry’icyubahiro n’ikuzo: Yesu Kristu.
Nyamara nubwo ari we uduha imbaraga, hari igihe turangara, tukibagirwa ko ari we soko y’imbaraga zacu. Ikindi gihe tukirengagiza ko atwitayeho tugashaka kwirwanirira.
Ariko ni ngombwa kumenya neza ko mu buzima bwacu bwa buri munsi, dukwiye kubaho uko ashaka. Dukwiye guhora tumuhanze amaso kugira ngo dukurikize imigenzereze ye.
Iyo ufite imbaraga mu kwizera, bigaragarira mu kwihangana kandi kutarambirwa. Nta n’impamvu yo gucika intege, kuko no kuba aho Yesu ari, ari ho na twe tuzaba, byagakwiye kutwangerera gushikama.
Yaradusezeranyije ati, “…ngiye kubategurira ahanyu, nzagaruka mbajyane iwanjye, ngo aho ndi namwe muzabeyo.” Yohana 14:3. Ngibi ibyiringiro byacu.
Kuri ubu, uko turushaho kwihangana, tuba dushikamye ku mugabane wacu w’ijuru. Pawulo yaravuze ati, ‘Nyamara twebwe ubwo twiringira ibyo tutabonye, tubitegereza twihangana.’ Abaroma 8:25. Niturushaho gutumbira Yesu wenyine…’Abaheburayo 12:2, bizadukomereza mu Mwami.


text:
Kugirango umukobwa n’umuhungu bagere ku rwego rwo gushyingiranwa hari izindi ntambwe z’ingenzi bacamo. Muri izo ntambwe hazamo igihe cya copinage na fiancaille, tukaba tugiye kubagezaho uko wahitamo umukunzi muri izo nzira zombi kandi mukarambana.
Mu ntambwe ya mbere ni byiza ko udatwarwa n’uburanga cyangwa ubutunzi ukagira amatsiko yo kumenya neza umuntu muhuye ubwa mbere kandi ubona ashaka ko mukomezanya mu rukundo. Icy’ingenzi cyane ni ukubanza kumenya iwabo kuko bigufasha kumenya umuco we. Aha iyo tuvuze iwabo ntibisobanuye mu rugo aho ataha, ahubwo tuba tuvuze aho yavukiye cyangwa yarerewe. Ugomba kandi kumenya niba ari umunyakuri.
Intambwe ya kabiri ya fiancaille ni intambwe ikomeye cyane, ndetse bibaye byiza mwayimaramo igihe kirekire, byibura hejuru y’umwaka. Ibi bigufasha kumenya umuntu bihagije ukamenya niba uzabasha kubana nawe.
Muri iyi ntambwe ya kabiri uba ugomba kwirinda kugwa mu mutego w’amafranga cyangwa akazi keza umukunzi wawe afite dore ko hari n’abamukundira umuntu umuryango avukamo cyangwa inshuti bagendana. Ibi byose ni utuntu duto tugusha abasore n’inkumi mu mutego wo gushaka abo batazi.
Ni byiza kandi kumenya icyatumye agukunda, ugashakisha ayo makuru buhoro buhoro kandi mu bwenge ku buryo utabimubaza nubwo utabimubaza, ushobora kubimenya bivuye ku nshuti ccyangwa umuvandimwe we. Ikindi ugomba kumenya niba afite ababyeyi, kuko muri iyi ntambwe niho ugomba kubamenya nabo bakakumenya.
NB: ku bafite ababyeyi ugomba kumenya uko abubaha, kuko agaciro abaha kakwereka byibura 70% y’ako yaguha nawe uramutse ugeze mu rugo. Niba afite ubushobozi kubarusha, ni byiza kumenya ko hari icyo abafasha kuko nawe bizagufasha kumenya umutima w’impuhwe kuri we aho ugarukira. Ikindi , ugomba kumenya niba ari umunyakuri muri bagenzi be, ukamenya uko akoresha amafranga: niba asesagura cyangwa ayakoresha neza.
Nkwibutse ko ibi byose atari ngombwa kubimubaza, ukoresha ubwenge kandi atari ukumushyiraho abamucunga, akenshi ubimenya biciye mu biganiro ugirana n’abantu be ba hafi
Uko wahitamo umukunzi muzarambana
Kugirango umukobwa n’umuhungu bagere ku rwego rwo gushyingiranwa hari izindi ntambwe z’ingenzi bacamo. Muri izo ntambwe hazamo igihe cya copinage na fiancaille, tukaba tugiye kubagezaho uko wahitamo umukunzi muri izo nzira zombi kandi mukarambana.